
СВЕТЛИНАТА

Бог се проявява чрез Слънцето, отдето човек черпи животворна енергия. (НИ МЪЖ, НИ ЖЕНА - 78).

От сутрин до вечер Слънцето изпраща щедро своите блага, от които всеки може да се ползва, (БОЖЕСТВЕНЯТ И ЧОВЕШКИЯТ СВЯТ - 184).

То изпраща светлината и топлината си по целия свят като символи на Мъдростта и Любовта. (ДЕЛАТА БОЖИИ - 97).

Светлината е признак на онази мисъл, която Великият отправя към всички живи същества на Земята. Тази светлина, именно, ни възраства и подкрепва. Без нея няма живот, няма мисъл, няма знание. (БОЖЕСТВЕНЯТ И ЧОВЕШКИЯТ СВЯТ - 283).
Слънцето ... е израз на колективната дейност на разумни същества. Като работят и мислят, те произвеждат светлина, която изпращат на целия свят Ние наричаме тази светлина слънчева. (ЕЗИКЪТ НА ЛЮБОВТА - 158).
Светлината е език на слънчевите жители, те, като си говорят, образуват светлината. Тя е техният говор, затова е толкова приятна. (СВЕЩЕНИ ДУМИ НА УЧИТЕЛЯ - ІІ том - 180).
Може би след хиляди години учените ще виждат движенията на светлината и ще се уверят, че тя се движи в кръгове, но спиралообразно. Светлината е проводник на енергия, но същевременно и всеки светлинен лъч е проводник на друг род енергия. В това отношение слънчевият лъч е толкова материален, колкото е материална тръбата, през която тече вода, или жицата, през която тече електрическа енергия. (НИ МЪЖ, НИ ЖЕНА - 6).
Колкото и да са ефирни тези лъчи, в тях влизат разумни същества, пътуват като в трен. Слънчевите лъчи се разговарят с тях, носят ги в пространството. (НЕРАЗРЕШЕНОТО - 77).
По светлината изобщо слизат всички добри Духове, Божествените Духове и то слизат сутрин, а вечер по същия път отиват при Бога. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том 218).
Чрез светлината се проявяват всички светли, разумни същества и предлагат услугите си на хората. Чрез топлината пък се проявяват всички възвишени, любещи души. (ДЕЛАТА БОЖИИ - 97).
Дръжте всеки слънчев лъч! Вие можете да задържите всеки слънчев лъч за секунда, две или най-много за една минута, но колкото време и да сте го задържали, радвайте се, защото той скоро ще замине. След него иде друг, задръжте го и пак се радвайте. Тези лъчи ние наричаме светли същества, които са положили душите си за приятелите си. Те са души, които излизат от Бога и минават през вас. (НИ МЪЖ. НИ ЖЕНА - 85).

Ти гледаш светлината, колкото искаш, но ако не можеш да я възприемеш отвътре, а само отвън, ти ставаш само буен и нищо повече. Но ако възприемеш светлината отвътре, ти можеш да станеш интелигентен, да живееш разумно. Когато светлината действа отвън, събужда само временни, обикновени прояви, а когато действа отвътре, човек става активен. (ООК – ІІІ г.-20 беседа - 11).

Когато се увеличава светлината в човека, заедно с това се увеличава и силата му; когато се намалява светлината, намалява се и силата му. (ПЪТ КЪМ ЖИВОТА - 111).

Всички съвременни хора, общества и народи страдат от липсата на светлина. Тя съществува изобилно във външния свят, но не остава вътре в нас. Вътре тя е малко; условия няма да се прояви вътре в нас при сегашното състояние на човека. Вследствие на това се зараждат всички отрицателни чувства, които сега спъват развитието на човечеството и разяждат неговия организъм, пречат на неговия ум и покварят сърцето му. (В ЦАРСТВОТО НА ЖИВАТА ПРИРОДА - 75).

Съвременните хора се нуждаят от ново разбиране на нещата, с което да преустроят мозъка, дробовете, стомаха, както и мускулната си система. Докато не преустрои своите удове, човек не може да възприема правилно светлината, която иде от Слънцето. (ДВИГАТЕЛИ В живота - 196).
Всички хора се различават по степента на светлината: доколко те са способни да я възприемат и проявяват. (В ЦАРСТВОТО НА ЖИВАТА ПРИРОДА - 73).
Вие трябва да се свързвате със Слънцето, за да се ползвате от неговото влияние. Слънцето влияе главно върху слънчевия възел и симпатичната нервна система на човека. За да координира силите на своя организъм, човек трябва да свърже симпатичната нервна система с мозъчната нервна система. (СВЕТОТО МЯСТО - 137).
Нека ние използваме светлината, защото всичко зависи от светлината, която е необходима за живота. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 218).
БЯЛА И ЧЕРНА СВЕТЛИНА

В Природата съществуват главно два вида енергии: низходящи, наречени енергии на тъмнината в живота и възходящи, Т. е. енергии на светлината ... Дето тези енергии се уравновесяват, там започва разумният живот. (ДОБРИ НАВИЦИ - 126).
Дето светлината отсъства, там тъмнината присъства. Когато имате едно кръгло, непрозрачно тяло и го осветявате, едната страна на това тяло ще бъде светла, а другата - тъмна. Който от далеч погледне това тяло, той ще види само светлата му част, а тъмната няма да види. Това показва ли, че тъмната част не съществува? Така ли е всъщност? ... В Природата тъмнината съществува като сила. Тази сила се проявява във вид на лъчи, които за отличие от светлинните лъчи, ние наричаме лъчи на тъмнината. Когато лъчите на светлината не се проявяват, тогава настъпват лъчите на тъмнината. Тия лъчи произвеждат в човека свиване, сгъстяване на материята, вследствие на което в него се пораждат ред отрицателни чувства, като омраза, завист, злоба, лукавство, лицемерие и т. н. (ДОБРИ НАВИЦИ – 136, 137).

Следователно, всички грехове на хората се дължат на лъчите на тъмнината или на тъй наречените „черни лъчи” в Природата. Човек греши, когато попадне под влиянието на черните лъчи. Който попадне под влиянието на тези лъчи, той носи вече техните признаци. Както лъчите на светлината, или белите лъчи, имат свои специфични белези, така и черните лъчи имат свои специфични белези ... Белите лъчи имат възходящо направление, а черните - низходящо ... Спектърът на белите лъчи съгражда, твори; той носи живот в себе си. Спектърът на черните лъчи разрушава, унищожава; той носи смърт в себе си. По това, именно, окултистите различават белите от черните лъчи ... Ако по някакъв начин попаднете в областта на черните лъчи, вие веднага трябва да реагирате срещу тях, да не се оставяте да ви погълнат. Как може човек да реагира на черните лъчи? За да реагира на тия лъчи, той трябва да измени посоката на своето движение ... Трябва да вземете направление нагоре. (ДОБРИ НАВИЦИ – 137, 138).

В света има два вида вибрации от светлината, които математически се различават. Едните са вълните на черната светлина, другите - на бялата. Вълните на черната светлина се различават от вълните на бялата светлина. Някой път те се прекръстосват. Когато черните лъчи засягат окото, деформират лицето. Пък тия вълни на бялата светлина, дето казват, че Бог е светлина, като достигнат до нас, те образуват други движения, лицето образува друга форма. Движението на черната светлина правят хората нервни. (OOK – ІІ г. - 26 беседа - 15).

Много може да се говори за черните лъчи, но те не трябва да се пипат, защото са опасни. С тях могат да се занимават само силните, мъдрите и добрите хора ... Когато умът, сърцето и волята ви укрепнат, тогава можете да изучавате спектъра на черните лъчи. (ДОБРИ НАВИЦИ - 138).

Как се познава кога човек живее в светлината и кога - в тъмнината? Всички хора, които живеят в тъмнина, имат широко отворени очи и вдигнати нагоре вежди ... Ако човек живее дълго време в тъмнина, очите му постепенно започват да изпъкват навън ... Някои хора са родени в тъмнина, но живеят в светлина, работят за своето смекчаване. Други пък са родени в светлина, но живеят в тъмнина, работят с грубите сили на Природата. (ДОБРИ НАВИЦИ - 126, 127, 128).

Като знаете това, пазете се да не смените състоянието си, да изпаднете от силите на светлината в силите на тъмнината. Щом се натъкнете на тъмните сили, започнете да работите, да ги превърнете в положителни, в сили на светлината. Това значи да уравновесите силите на своя организъм. Пазете се от тъмнината, без да се страхувате от нея. Силите на тъмнината са необходими за растенето. Всички живи същества растат, събират енергия и почиват все в тъмнина. За да се развива вашата мисъл, вие непременно трябва да се движите между силите на тъмнината и светлината: първите ще оформяват мисълта, а вторите ще дават сила и движение на тази мисъл да се реализира. Тъмните сили са свързани с черните лъчи на светлината, а светлите сили са свързани с белите лъчи на светлината. (ДОБРИ НАВИЦИ - 128).
ЦВЕТНИТЕ ЛЪЧИ НА СВЕТЛИНАТА

Истината е едно велико течение, което слиза от Царството на Виделината на Божествените светове и в по-низшите слоеве образува краските. (ВЕРИГАТА НА БОЖЕСТВЕНАТА ЛЮБОВ - изд. - 2007 - 26).
Когато Слънцето изпраща своето благословение, когато Бог изпраща своето благословение чрез слънчевите лъчи, всичките те идат съединени като бяла светлина. (СИЛА И ЖИВОТ - V серия - 285).
Светлината, която човек възприема от Слънцето, произвежда седем процеса в човека ... Тя е съставена от седем различни цвята: червен, портокален, жълт, зелен, син, тъмносин и виолетов. (Е3ИКЬТ НА ЛЮБОВТА - 332).
Седемте цвята представят седем разумни свята, които изпращат на Земята по един цветен лъч. Седемте цвята пък представят слънчевия спектър. Колкото по-силен е цветът, толкова по-близо е до нас светът, който изпраща този цвят. (ЖИВА РЕЧ - 77).

Зад всеки цвят седи една разумна сила във Вселената. (МОК - ІІІ г. 5 лекция).
Седемте краски съществуват в различните светове в различни октави и се различават със своето действие и значение. Във физическия свят означават едно, а в другите светове - друго. (СВЕЩЕНИ ДУМИ НА УЧИТЕЛЯ - ІІ том - 126).

Зад всеки цвят седи една разумна сила във Вселената. (МОК - ІІІ г. - 5 беседа - 72).
Чрез светлите слънчеви лъчи, във вас влизат разумни същества, които ви носят нещо ценно. Всяко същество се представя чрез специален цвят - син, червен, жълт, зелен, портокалов и т. н. Приемайте цветовете им и благодарете за тях. (ОПОРНИ ТОЧКИ НА ЖИВОТА - 184).

Човек може да приема тези лъчи от Слънцето. (ЖИВА РЕЧ - 83).
Всички цветове са създадени с определено предназначение. (СИЛА И живот - ІІІ серия - 147).
Всеки цвят е свързан с известен род сили в човешкия организъм. (ЕЗИКЪТ НА ЛЮБОВТА - 332).
Когато светлината се пречупва, явяват се седем цвята, т. е. седем велики добродетели. (ЛЪЧИ НА ЖИВОТА - 163).
Седемте краски на светлината представят седем пътища, през които човешкият ум е вървял в развитието си. Тия седем цвята са седем правила, които умът трябва да прилага за своите постижения. (ЛЪЧИ НА ЖИВОТА - 60).
Изучавайте цветовете не само като впечатление, но като символ, който ви се изпраща от един разумен свят, да го разгадаете. (ЖИВА РЕЧ - 78).
Като изучавате седемте цвята на спектъра, вие трябва последователно да минавате през тях, да придобивате нещо от свойствата им. Не минете ли през всички цветове на дъгата, вие нищо не сте разбрали от живота. (ЛЪЧИ НА ЖИВОТА - 264).
Засега пред нас са разкрити главно три цвята: червен, жълт и син. Любовта поддържа червения цвят, Мъдростта - жълтия, а Истината - синия ... Следователно, достатъчно е човек да схване правилно основните тонове на цветовете, за да може правилно да прогресира в своето физическо и духовно развитие. (ЛЪЧИ НА ЖИВОТА - 164).

Съвременните учени са успели да разложат светлината на седем цвята, които съставят първата гама. От тия седем цвята нагоре има по-високи гами със същите цветове, но по-фини. (ЕЗИКЪТ НА ЛЮБОВТА - 244).
Всеки цвят на спектъра има своя специфична аура, която за обикновеното око е невидима. Под думата „аура” на един цвят разбираме проявата на този цвят във всички негови нюанси, видими и невидими. (ЛЪЧИ НА ЖИВОТА - 265).

Човек познава само седем цвята на светлината, без да подозира, че му предстои да открие още пет цвята. На Земята човек може да види само 12 цвята на светлината. (ДЕЛАТА БОЖИИ - 8).
Земята е обвита с 12 обръча или сфери, които представят особен род трансформатори на слънчевата енергия. Всеки обръч пречупва светлината по свой специфичен начин. Това показва, че тия 12 обръча не са в едно и също положение. Същевременно всеки обръч е направен от особена материя, много тънка, през която проникват съответните за нея сили. Тия сили пък са свързани с възвишени светове, които работят върху хората, както и върху всички живи същества. Чувствителният човек долавя тия влияния върху себе си. (НИ МЬЖ, НИЖЕНА - 32).
Съвременната наука е дошла до положение да разлага светлината на седем различни цвята или краски, но светлината съдържа в себе си още и 12 течения, от 12 различни извори. Значи, светлината е съставена от 12 вида материя, необходима за създаване на човешките добродетели. За пример, който иска да бъде милосърден, той трябва да извлече от светлината точно тази материя, която е необходима за съграждане на милосърдието. Това може да постигне само онзи, който разбира законите на светлината. (НИ МЪЖ, НИ ЖЕНА - 32).

Всички по-висши същества знаят какво изпращат чрез червения цвят, чрез белия цвят и т. н. (МОК - ІІІ г. - 20 беседа - 11).

Най-после всички цветове трябва да се съединят в едно, за да образуват светлината. Всички цветове трябва да се слеят в светлината. Така и човек трябва да стане светъл. Човек става светъл само тогава, когато се хармонизират в него всички цветове. (МОК - ІІІ г. - 20 беседа - 11).

Изучавайте светлината със седемте й краски. (ЛЪЧИ НА ЖИВОТА - 60).

Направете едно просто наблюдение върху себе си само за пет минути, по три пъти на ден - сутрин, преди обяд и вечер, да видите какво влияние ще окажат върху вас всички цветни лъчи на дъгата, като започнете от червения и дойдете до виолетовия. (ЖИВА РЕЧ - 87).

ЦВЕТОВЕТЕ

Цветът спада към мисловния свят. (СМЯНА НА СЪСТОЯНИЯТА - 217).
Всяко едно чувство във вас, всяка мисъл, всяка постъпка трябва да имат някакъв цвят. Безцветно нищо няма в света. (СМЯНА НА СЪСТОЯНИЯТА - 218).
Има хора, които нямат понятие за някои цветове. Вземете един художник - голямо разграничение прави между цветовете. В един обикновен човек няма такова разграничение на цветовете. (СМЯНА НА СЪСТОЯНИЯТА - 217).
Ако не се увеличи човешката чувствителност, невъзможно е да различаваш цветовете. (СМЯНА НА СЪСТОЯНИЯТА - 54).
Всеки цвят е свързан с известен род сили в човешкия организъм. Червеният цвят е свързан със силите на сърцето, портокаленият – със силите на ума, зеленият – със силите на волята, жълтият със силите на душата, виолетовият със силите на Духа. (ЕЗИКЪТ НА ЛЮБОВТА – 332).
Цветовете показват енергиите на човека… Всеки човек, който е енергичен, е червен, всеки човек, който мисли, е жълт. Всеки, който вярва, е син. Всеки, който расте, е зелен. Всеки, който се индивидуализира, е портокален. Всеки, който иска да заповядва, е виолетов. (СВЕЩЕННИ ДУМИ НА УЧИТЕЛЯ – ІІ том – 180).
Всеки цвят символизира нещо. Когато иска да се индивидуализира, човек се стреми към оранжевия цвят; когато иска да забогатее, стреми се към зеления цвят; когато иска да поумнее, стреми се към жълтия цвят; когато иска да усили вярата си, стреми се към синия цвят… Един свещеник разправяше, че като юноша обичал червения цвят. Той се чуди отде идело това желание. Това се дължи на стремежа му към живота. (НОВОТО НАЧАЛО- 286).
ЧЕрвен цвят
ВЪЗДЕЙСТВИЕ: Любов. (ВСЕМИРОВИЯГ УЧИТЕЛ БЕИНСА ДУНО И ВЕЛИКО ТЪРНОВО – І том – 205).
Червения цвят е проявление на един висш свят. (МОК – ІІІ г. 5 лекция).
Червения цвят е врата, през която животът влиза. (ЛЪЧИ НА ЖИВОТА – 61).
Истината във физическото поле се проявява в червената краска – основна краска на живота, гдето подскача всяко органическо развитие. (ВЕРИГАТА НА БОЖЕСТВЕНАТА ЛЮБОВ – 26).
Животът започва с червения цвят. (ЕЗИКЪТ НА ЛЮБОВТА – 333).
Съществата, които изпращат живот на Земята, изпращат червения цвят, именно, като символ на живота. (ЖИВА РЕЧ - 78).

Без червения цвят човек не може да придобие живота. (ВЕЧНОТО БЛАГО - 226).

Като попадне в червения цвят на живата светлина, човек става активен. Тя е носителка на живота ... Колкото повече се намалява влиянието на червения цвят в човека, толкова повече се увеличават болестите в него. (ВЕЧНОТО БЛАГО - 226).

Той действа върху аурата на човека, прави го активен. (ЖИВА РЕЧ - 105).
Ако държиш в ума си червения цвят, ще привлечеш онази сила в Природата, която ще ти придаде активност. Той е средата, през която енергията минава. (СМЯНА НА СЪСТОЯНИЯТА - 56).

Червеният цвят внася в човека живот, енергия и движение. Докато е под влиянието на природния червен цвят, човек е активен, буен, готов и за работа, и за бой. Изгуби ли този цвят в себе си, човек става пасивен. (ДЕЛАТА БОЖИИ - 8).
Червеният цвят има разни нюанси. Известен негов нюанс означава борба и ако преобладава в теб, ти имаш желание да воюваш. Червеното е марсов цвят, възбужда и се отнася до човешката воля. (АКОРДИРАНЕ НА ЧОВЕШКАТА ДУША - 260).

Човек не може да разбере Любовта, докато не научи външните и вътрешни свойства на червения цвят във всички негови нюанси. (ЛЪЧИ НА живота - 265).
Червеният цвят символизира от една страна живота, а от друга - борбата в живота. (ЛЪЧИ НА ЖИВОТА - 265).

Най-много червеният цвят се вижда по лицето на младите. Когато младата мома съзнае, че е красива, веднага червеният цвят се явява на лицето й. Червеният цвят е израз на съзнателния живот на човека. Когато се разболее, човек постепенно губи червения цвят на лицето си, което показва отсъствие на здраве. (ЛЪЧИ НА живоТА - 61).

Червеното дава нещо от себе си. (СЪГЛАСУВАНЕ НА МИСЛИТЕ - 380).
Червеният цвят, от своя страна, е съставен от седем цвята, с различна интензивност на вибриране и с различен брой вибрации. Човек, с добре развито око, може да различава седем краски на червения цвят и разумно да се ползва от тях. (ЖИВА РЕЧ - 78).
Той е толкова чист и деликатен, че ако се докоснете до него, ще внесе във вас висши вибрации, висш живот, но колкото повече слиза надолу, от една гама в друга, той става все по-гъст, докато във физическия свят той действа възбудително на хората. (МОК - ІІІ г. - 5 лекция).
Тези краски са негативни и трябва да се превърнат в положителни. (ЖИВА РЕЧ - 78).
В ниското си проявление червената светлина означава борба, стихия. Всички същества, които по един или по друг начин са складирали тази светлина в своята кръв, са извънредно активни, груби ... Чистият червен цвят произвежда живот, жизненост, жизнерадост. (СВЕЩЕНИ ДУМИ НА УЧИТЕЛЯ - ІІ том - 126).
Който може да раздели седемте краски на червения цвят една от друга и да използва всяка от тях според нейните качества, той ще се почувства напълно ободрен. Червената светлина се препоръчва за малокръвни. Ако могат правилно да възприемат праната на червения цвят, те ще я препратят към клетките на своя организъм и ще се обновят. (ЖИВА РЕЧ - 78).
От какво зависи различието в интензивността на червения цвят? - От това, в каква гама е, както и в музикалните тонове. (МОК - ІІІ г. - 5 беседа - 63).
Червеният цвят на светлината е в първата гама. След червения цвят идват по ред другите цветове на светлината, докато стигнете до седмия, който е виолетовият. С този цвят свършва първата гама от седемте цвята и отново започва пак червеният цвят, обаче от втората, по-висока гама. И тук се изреждат същите цветове. Отново иде червеният цвят, но вече в още по-висока гама, а след него - останалите. (МОК - ІІІ г. - 5 беседа - 63).

Окултистите казват, че червеният цвят е свързан с чувствата или с Любовта. Той всякога носи живот. (МОК - ІІІ г. - 5 беседа -·63).

Той е свързан със силите на сърцето. (ЕЗИКЪТ НА ЛЮБОВТА·- 333).
Зад всеки цвят седи една разумна сила във Вселената. Например сърцата на всички висши същества на Любовта са свързани с червения цвят, който те изпращат като струя на Земята. (МОК - ІІІ г. - 5 беседа - 72).

Червеният цвят е проявление на един висш свят. Той е емблема на Любовта. Той е толкова чист и деликатен, че ако се докоснете до него, ще внесе във вас висши вибрации, висш живот, но колкото повече слиза надолу от една гама в друга, той става все по-гъст и по-гъст, докато във физическия свят този цвят действа възбудително на хората. Червеният цвят не внася нещо благородно в човека, напротив, дразни го и го кара да воюва. Когато човек се зачерви, той има желание да се прояви. Червеният цвят не носи всякога мир за Земята. Като се дигне червеното знаме, трябва да се знае, че кръв ще се пролива. Когато червеният цвят избива навън, не е опасно, но когато има вътрешно проявление на червения цвят, тогава е опасно. Ако вие сте попаднали в червения цвят от първата гама, вие трябва да преминете в третата гама, който цвят съответства на умствения свят, и така ще се тонирате. (MOK – ІІІ г. - 5 беседа - 67).
Там, където присъства червената светлина в своето най-ниско проявление, животът е в по-ниска проява. Всички ония същества, които по един или друг начин са складирали тази светлина в своята кръв, в своя организъм, са извънмерно активни и груби. (В ЦАРСТВОТО НА ЖИВАТА ПРИРОДА -73).
Някой казва, че не може да обича и люби. Това показва, че има недоимък на червената краска… (ВСЕМИРОВИЯТН УЧИТЕЛ БЕИНСА ДУНО И ВЕЛИКО ТЪРНОВО – І том - 217).
Малките форми на червения цвят показват външната страна на Любовта, т. е. намаление на Любовта (МОК – ІІІ г. 5 беседа . 65).

Някой човек казва например: „Не мога да обичам”, но като му дадем червената краска, ще видим, че неговото състояние веднага се изменя. (ВСЕМИРОВИЯТН УЧИТЕЛ БЕИНСА ДУНО И ВЕЛИКО ТЪРНОВО – І том - 218).
Когато някоя мома иска да се жени, все червени рокли носи. (ООК – ІІІ г. – 20 беседа – 9).
Чистият червен цвят произвежда оживотворяване, но ако се възприеме нечист червен цвят, той произвежда дразнене в човека. (В ЦАРСТВОТО НА ЖИВАТА ПРИРОДА – 77).
Когато човек се възбужда, явява се червеният цвят. (ООК – ІІІ г. 20 беседа – 9).
Ако червеният цвят, наречен от астролозите марсов цвят, влияе в голяма степен върху някой човек, той ще се прояви по особен начин. (НИ МЪЖ, НИ ЖЕНА - 32).

Да допуснем сега, че срещате един човек, който е облечен в червени дрехи. Неприятно ти е някой път, не ти е приятен червеният цвят. Защо ти е неприятен? – Понеже действа възбудително върху тебе. (БОЖЕСТВЕНИЯТ ИМПУЛС – 311).

Когато човек извънмерно се възбуди и изказва своето негодувание, всякога тоя цвят се проявява на лицето му. И ако попита някой, защото тоя човек се намира в това състояние, ще му отговорим: защото той е приел малко светлина (само червената; не е приел целокупната светлина); събрал е повече червена светлина, която няма къде да се прояви. Гневът се проявява, когато се спре естествената проява на светлината. Ако човек има повече от тая червена светлина, а другите светлини липсват, тогава той ще има предразположение да се гневи. (Да не се спира енергията на онзи, който иска да се гневи, а да се насочи тая енергия да извърши нещо, да се тури на работа). Гневът или негодуванието ... подразбира една вътрешна нужда, отсъствие на нещо, за което ние се борим да го добием. (В ЦАРСТВОТО НА ЖИВАТА ПРИРОДА - 74).

Когато хората искат да отворят война, дигат червеното знаме. (ООК - ІІІ г. - 20 беседа - 9).
Като говоря за червения цвят, като символ на живота, аз имам предвид целокупния живот, а не този, който хората разбират. (ЛЪЧИ НА ЖИВОТА - 61).
Какво означава червеният цвят? - Път, по който се изявяват всички възможности в човека. (ФАКТОРИ В ПРИРОДАТА - 128).
Всички се стремят към здраве, но не знаят как да го придобият. Особено младите моми искат да имат червени устни, червени страни, да изглеждат здрави. Естествено е това желание, защото червеният цвят на лицето показва добро храносмилане и правилно дишане. За да придобият този цвят, светските дами си мажат устните и страните с червена боя. По този начин те сами се лъжат, че имат червен цвят, че са здрави. В това отношение аз поддържам вътрешната, а не външната козметика. За да придобие червен цвят на лицето си, човек трябва да си представя този цвят във въображението си, да се свърже с всички тонове на червената краска. Като се упражнява така, той няма да забележи как ще се яви червена краска на лицето му. Щом придобие тази краска, той ще се почувства по-здрав, по-любвеобилен. Неговата призма ще започне правилно да пречупва светлината и той ще придобие истинско понятие за Любовта. Докато не придобие червения цвят, човек все ще бъде изложен на ред болезнени състояния. (ЛЪЧИ НА ЖИВОТА - 162).
Ако се оплакваш от неразположение, от нежелание да се движиш, ти си лишен от червената светлина. (СИЛИТЕ НА ПРИРОДАТА - 14).

Който мрази, има недостатък от червената краска. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 218).

Искаш ли да се справиш с една противоречива мисъл, боядисай я червено. Червеният цвят разрешава всички мъчни въпроси в живота. Ако някой се отчае и иска да се самоубие, преди да се самоубие, нека се бодне в ръката, да пусне няколко капки кръв. Червеният цвят на кръвта ще разреши мъчнотията му. При вида на кръвта, желанието му за самоубийство ще изчезне. Имаш една трудна задача, не можеш да я решиш - пусни си малко кръв. (ФАКТОРИ В ПРИРОДАТА - 128).

Като ви говоря за червения цвят, не мислете, че той се събира във вас, за да ви създаде зло. Не, той се образува от излишък, той е резултат на неизползвана енергия. (МОК - ІІІ г. - 9 беседа - 160).

Червеният цвят е основен тон в музиката. Когато слухът на човека се развие силно, той може да чуе тона на червения цвят. (ЛЪЧИ НА ЖИВОТА - 61).
ТЪМНОЧЕРВЕН ЦВЯТ

ВЪЗДЕЙСТВИЕ: Активност. Ако липсва, изпитваш омраза, не можеш да любиш. (ВСИМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - 1 том - 205).

Тъмночервената краска рисува активността. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО – І том - 218).

РОЗОВ ЦВЯТ

ВЪЗДЕЙСТВИЕ: Добро разположение. Да се чете, когато сме неразположени. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 205).
Светлорозовото, като нюанс, е цвят на Любовта и нежността. (СВЕЩЕНИ ДУМИ НА УЧИТЕЛЯ - ІІ ТОМ - 126).

Като се примирим с Бога, ние ходим с виждане и тогава ще познаем розовата краска, в която Христос живее. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - 1 ТОМ - 220).
ПОРТОКАЛОВ ЦВЯТ

ВЪЗДЕЙСТВИЕ: Здраве. Ако липсва - болест. В излишък - страх. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 205).

Портокаленият цвят е цвят на човешкото Аз и на индивидуализирането. Когато ти е смачкан фасона, когато си омърлушен, съзерцавай в съзнанието си портокаления цвят, за да добиеш чувство за собствено достойнство. (АКОРДИРАНЕ НА ЧОВЕШКАТА ДУША - І том - 260).

Портокаловият цвят действа върху личния живот на човека, прави го голям индивидуалист. (ЖИВА РЕЧ - 105).
Чистият портокален цвят дава благородно индивидуализиране, служене на Бога, а нечистият - съмнение, подозрение. (СВЕЩЕНИ ДУМИ НА УЧИТЕЛЯ – ІІ том - 126).
Когато действа портокаленият цвят, хората обичат да изпъкват, индивидуализират се. (ООК -ІІІ г. - 20 беседа - 9).
Портокаленият цвят е на крайния индивидуализъм. (ПРАВЕДНИЯТ - 107).
Ако не възприема правилно портокаловия цвят, човек ще изгуби своето индивидуално състояние. (ЛЪЧИ НА живота - 163).
Чистият портокален цвят произвежда благородното индивидуализиране, а нечистият подхранва егоизма. (В ЦАРСТВОТО НА ЖИВАТА ПРИРОДА - 77).
Портокаленият цвят учи хората да дишат правилно. Които не са разбрали езика на портокалената светлина, цял живот дишат, но нямат големи постижения. Които са разбрали смисъла на науката за дишането, те я свързват с правото мислене и се радват на големи постижения. (Е3ИКЪТ НА ЛЮБОВТА·- 333).

Портокаленият цвят е свързан със силите на ума. (Е3ИКЪТ НА ЛЮБОВТА·- 333).
Що е страх? То е излишък на портокалената краска. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО -·І том - 219).

Ако нямаш желание да се проявиш, ти си лишен от портокалената светлина. Някой се проявява повече, отколкото трябва - в организма му има излишък от портокалова светлина. (СИЛИТЕ НА ПРИРОДАТА - 14).

Когато искате да помагате някому за здравето му, което се е разклатило, ще цитирате стиховете, образуващи портокалената краска. (ВСЕМИРОВИЯТ УЧИТЕЛ БЕИНСА ДУНО И 
ВЕЛИКО ТЪРНОВО - I том - 241).

ЖЪЛТ ЦВЯТ

ВЪЗДЕЙСТВИЕ: Мъдрост, да си умен, за разрешаване на спорове и недоразумения. Ако липсва, глупав си. (ВСИМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 205).
Жълтият цвят е на Мъдростта и означава интелигентност. Той е цвят на нервната система, дава простор, урегулира, уравновесява. (АКОРДИРАНЕ НА ЧОВЕШКАТА ДУША - І том - 260).

Жълтият цвят на светлината оказва влияние върху човешкия ум ... Без жълтия цвят човек не може да бъде умен. (ВЕЧНОТО БЛАГО - 226).
Жълтият цвят дава простор и успокояване на ума. (ЖИВА РЕЧ - 106).
Щом дойде жълтият цвят, той оказва влияние върху развитието на човешкия ум и човек започва да разсъждава повече, да търси причините на явленията. Дотогава този цвят е на мястото си. Но ако този цвят изпъди другите цветове съвсем и вземе надмощие над тях, той влияе зле. (ООК - ІІІ г. - 20 беседа - 10).

Чистият жълт цвят произвежда вътрешно равновесие на чувствата: уравновесяване, мир, тишина, спокойствие. (В ЦАРСТВОТО НА ЖИВАТА ПРИРОДА - 77).
Спомага за умственото развитие. (СВЕЩЕНИ ДУМИ НА УЧИТЕЛЯ - 126).
Жълтият цвят в нисшите си прояви – използване, корист, всичко за лични цели, сметкаджииство. (СВЕЩЕНИ ДУМИ НА УЧИТЕЛЯ - 126).
А ако е приет в нечист вид, образува болезнено състояние - разни болести. (В ЦАРСТВОТО НА ЖИВАТА ПРИРОДА - 77).

Срещаш жълт цвят в човешкото лице, и той ти е неприятен ... Защо жълтият цвят, който представя ума на човека, да не ни е приятен? Като гледаме човека, не ни се харесва. Но жълтият цвят на ума, той е вътрешен цвят, не е външен ... Жълтият цвят на човешкото лице не ни е приятен, но ако видите хубава жълта круша, узряла, тогава ни най-малко не е така ... Следователно, всеки един цвят, който не ви привлича, той не е естествен. (БОЖЕСТВЕНИЯТ ИМПУЛС - 311).

Когато някоя млада мома или млад момък се погледне в огледалото и се види, че е жълт, това показва едно анормално състояние, това показва, че е болен. (АКО ГОВОРЯ - ІІ том - 390).

Ако не възприема правилно жълтия цвят, човек ще спре своето умствено развитие. (ЛЪЧИ НА ЖИВОТА - 163).

Ако в теб преобладава жълт цвят, ти искаш да работиш умствено. (АКОРДИРАНЕ НА ЧОВЕШКАТА ДУША - І том - 260).

Жълтият цвят е свързан със силите на душата. (ЕЗИКЪТ НА ЛЮБОВТА - 333).
Някой казва: „Глупав съм” - но дайте на такъв жълтата краска и ще видите, че той ще стане по-добър. Значи, на такъв липсва краската, която му е необходима. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 219).

Когато пък има недоразумения ... по отношение на някои спорове, ще употребим жълтата краска, като цитираме всички стихове, които се отнасят до Мъдростта, която може да изглади догматически или други спорове. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 241).

Какъв е цветът на страха? Какъв става човек, като се уплаши? - Той пребледнява, става жълт. Значи, страхът кара човека да мисли. Щом човек направи една погрешка, външно в него се предизвиква жълтият цвят. (МОК – ІІІ г. – 6 лекция – 89, 90).

При страха артериалната кръв се скрива във вътрешните кръвоносни съдове на организма, тогава човек побелява, пожълтява. Когато някой от вас пожълтее, причината е, че кръвта функционира във вътрешните съдове на организма, а се отдръпва от повърхностните. На какво се дължи? Това се дължи на голямо съпротивление. Вие сте загубили вяра в себе си, понеже не можете да преодолеете външните причини. (РАЗУМНИТЕ СЪЩЕСТВА - 21).

Мнозина от вас искате да бъдете умни. Умният човек, той е свързан с жълтия цвят. Всички онези от вас, които пожълтяват, болни стават. Като дойде жълтият цвят на лицето, човек е болен. Жълтият цвят в ума трябва да бъде вътрешно. Жълтият цвят, той е свързан с ума. Жълтият цвят се образува от златото. То е цвят на ума с по-високи трептения. Ти трябва да мислиш. Щом твоят цвят стане статически, само на лицето ти, той е едно материално състояние вече. Всякога жълтият цвят показва едно разстройство на черния дроб. Черният дроб е свързан с нисшите прояви на човека. Черният дроб е свързан със задната част на мозъка. Жълтият цвят, за който се говори, трябва да бъде свързан с предната част на мозъка. Дотогава, докато ти се безпокоиш, ти живееш отзад на главата. Ти разсъждаваш със задния мозък, щом се тревожиш, ти мислиш отзад. Щом започнеш да мислиш, спреш тревогата, ти си отпред. Всяка тревога е отзад, задната част на мозъка щом е възбуден, тревога има. Щом предната част работи добре, тревогата престава ... От какво иде тревогата? От самите препятствия. (НАУКА ЗА ЖИВОТА - 244).
ЗЕЛЕН ЦВЯТ

ВЪЗДЕЙСТВИЕ: Успех, свежест, благополучие, материални придобивки, растене, развитие. Ако липсва - сиромашия. В излишък - чрезмерни желания, скъперничество, любостежание; да се противодейства с червената краска. (ВСИМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 205).

Кой цвят преобладава на Земята? Зеленият цвят. Всички същества на Земята са потопени в зеления цвят. (ЖИВА РЕЧ - 77).
В зеления цвят е потопена цялата сегашна еволюция; той е преобладаващият цвят. (ПРОТИВОРЕЧИЯ В ЖИВОТА - 4).

Ние сме потопени в зеления цвят, през него минаваме. Той е цвят на човешката индивидуалност, прави го самостоятелен. (МОК - ІІ г. - 9 беседа - 90).
Зеленият цвят е свързан със сетивата и повече успокоява. (АКОРДИРАНЕ НА ЧОВЕШКАТА ДУША - І том - 260).

Той е магнетичен цвят, чрез него се образува растеж. (АКОРДИРАНЕ НА ЧОВЕШКАТА ДУША - І том - 260).

Зеленият цвят е крайно материалистичен. Следователно той е причина за съвременния материализъм. (ВЛИЗАНЕ - 127).

Чистият зелен цвят, в светлите гами - растене във всяко отношение, а в нисшите прояви, в убити и тъмни нюанси, дава съхнене, привързаност към материалното. (СВЕЩЕНИ ДУМИ НА УЧИТЕЛЯ - 126).

Всички хора казват: „Пари, пари ни трябват!” Причината за този краен материализъм се дължи на това, че светът е потънал в зеления цвят. (ВЛИЗАНЕ - 127).
Чрезмерните желания в този свят образуват зелената краска. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 217).

За да измени състоянието си, човек трябва да излезе от този цвят. Зеленият цвят не е лош, но когато вземе надмощие над другите цветове, това се отразява зле върху човека. (ВЛИЗАНЕ - 127).
Някой има желание да забогатее, иска да държи богатството само за себе си. Причината за това се крие в излишъка на зелената светлина в организма му. - Какво да правя, за да се освободя от тоя излишък? - Раздай част от богатството си, не ти трябва тоя излишък. (СИЛИТЕ НА ПРИРОДАТА - 14).

От зелената краска зависи успехът; в нея влиза и освежаването. (ВСЕМИРОВИЯТ УЧИТЕЛ БЕИНСА ДУНО И ВЕПИКО ТЪРНОВО - І том - 217).

Безпаричието е липса на зеления цвят. Когато зеленият цвят липсва, безпаричието иде. (СМЯНА НА СЪСТОЯНИЯТА - 56).

От недоимъка на зелената краска се ражда сиромашията, а когато е в изобилие, развива се любостежанието и скъперничеството. Затова, когато зелената краска стане чрезмерно голяма, трябва да прибягваме до червената, за да се регулира над нея. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 217).

Трябват ли ви пари, покажете зелената краска. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 217).

В зелената краска е органът на развитието, на растежа. Когато ние искаме да растем, тази краска трябва да я преминем във всичките й степени. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 218).

Зеленият цвят регулира магнетичните и електричните течения в човешкия организъм. Той е свързан с растенето. Който иска да расте и здрав да бъде, той трябва да се свързва със зеления цвят. (ЖИВА РЕЧ - 106).
Чистият зелен цвят произвежда растене във всяко отношение: на мисли, на чувства, проявяване на благородни чувства и пр. А в нечист вид произвежда съхнене: и физическо, и психическо. (В ЦАРСТВОТО НА ЖИВАТА ПРИРОДА - 77).

Ако не възприема правилно зеления цвят, човек ще спре своето растене. (ЛЪЧИ НА ЖИВОТА - 163).

Зеленият цвят е свързан със силите на волята. (Е3ИКЪТ НА ЛЮБОВТА - 333).
Когато искаме да помогнем например някому, който страда в материално отношение, ще употребим всички стихове, които са за зелената краска, и тогава тия същества, които разполагат с тази краска, ще помагат. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 241).

СИН ЦВЯТ

ВЪЗДЕЙСТВИЕ: Вяра, понятие за хубавото, за разрешаване на религиозни спорове; ако сме неспокойни, мрачни, гневни, в нещастие. Ако липсва, маловерен си. (ВСИМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 205).

Синята краска е на Духа и Истината. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 221).
Синия цвят е за духовния живот на човека. Тогава можем да растем духовно. (АКОРДИРАНЕ НА ЧОВЕШКАТА ДУША - I том - 260).
Само синята краска е, която може да даде понятие за хубавото и тия, които притежават тая краска, обичат хубавото. (ВСЕ МИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 221).
За синята краска хората още не са готови, а само когато са в нещастие, тогава гледат. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 221).
Синият цвят внася в човека Истината. Тя пък тонира умовете на хората и ги прави свободни. (ПРАВЕДНИЯТ - 107).
Само чрез синята краска вие ще можете да изпълните стиха: „Което е истинно, което е честно, което е праведно, което е чисто, което е любезно, което е доброхвално - това размишлявайте!” (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - I том - 221).
Синият цвят е среда за духовния живот на човека. (ЖИВАРЕЧ - 106).
Той влияе върху духовното начало в човека. Той събужда в него любов към Бога и определя отношенията му към Божествените прояви. (ВЕЧНОТО БЛАГО - 226).
Щом дойдем до синия цвят, той събужда у човека по-благородни чувства, стремеж към Истината. Но ако този цвят се набере повече и изключи другите цветове, такъв човек става фанатик и умът му се спъва. (ООК - ІІІ г. - 20 беседа - 10).
От какво зависи разположението? От синия цвят. Човек, на когото липсва синият цвят, той е неразположен, има недоимък. Синият цвят съдържа тази психическа енергия на вътрешното богатство. Човек, като съзнава, че има вътрешно богатство в себе си, той е доволен. Емблема е синият цвят, че имаш придобивки. (СМЯНА НА СЪСТОЯНИЯТА - 57).
Вярата, когато се развива у човека, тя има синия цвят ... Някой път имаш вяра, не можеш да приложиш вярата си. Чувстваш едно вътрешно задоволство, да кажем, чувстваш, че можеш да пееш, но си мълчиш, не се проявяваш ... Когато усещаш в себе си светлина, има една мека светлина в ума - тогава синият цвят вече е там. Светлината показва, че туй, което имаш, можеш да го приложиш. (СМЯНА НА СЪСТОЯНИЯТА - 57).

При вярата имаш син цвят в своята аура. (АКОРДИРАНЕ НА ЧОВЕШКАТА ДУША - І том - 260).

Синият цвят действа на душата и поражда възвишени чувства в ученика. Когато той се почувства обезсърчен, нека погледне синьото небе и ще се успокои, ще почувства дълбок мир и радост в душата си, и ще се разведри и наново ще почне работа. (СВЕЩЕНИ ДУМИ НА УЧИТЕЛЯ - ІІ том - 177).

Синият цвят на небето действа успокоително ... Затова, когато човек се чувства недоволен, нека обърне погледа си нагоре, към небето ... Възприеме ли този цвят в себе си, той ще се домогне до онези вибрации, които носят в себе си живот. (ПРАВЕДНИЯТ - 107).
Онова, чрез което се събират парите, е синият цвят. За да добиеш парите, непременно трябва да бъдеш спокоен. Силният човек е винаги спокоен. (СМЯНА НА СЪСТОЯНИЯТА - 56).

Синият цвят в голямо количество и в чист вид причинява подем, разширение на чувствата, проявяване на най-възвишени чувства в човека. А в малко количество и в неестествен вид произвежда противоположното: съмнение, безверие, обезверяване. (В ЦАРСТВОТО НА ЖИВАТА ПРИРОДА - 77).
Без синия цвят човек не може да бъде религиозен или духовен. (ВЕЧНОТО БЛАГО - 226).

Ако не възприема правилно синия цвят, човек ще започне да се изражда в религиозно отношение. (ЛЪЧИ НА ЖИВОТА - 163).
Кажеш ли на нерелигиозния дума със син цвят, той ще стане религиозен. (ВЕЧНОТО БЛАГО - 226).

Засяга ли се обаче някой религиозен въпрос, ще употребим всички стихове за синята краска, които се отнасят до Истината, и тогава Духът на Истината ще хвърли светлина върху умовете, та да не спорят. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том 241).
ясносин ЦВЯТ

Ясносиният цвят означава подем, разширение на чувствата, най-възвишени чувства, вяра. В нечист вид - съмнение, безверие, тщеславие. (СВЕЩЕНИ ДУМИ НА УЧИТЕЛЯ - ІІ том - 127).
ТЪМНОСИН ЦВЯТ 

Чистият тъмносин цвят дава спокойствие, твърдост, решителност, любов, а в нечист вид, в по-мрачен оттенък - непостоянство. (СВЕЩЕНИ ДУМИ НА УЧИТЕЛЯ - ІІ т. - 127).

Тъмносиният цвят в чист вид произвежда твърдост, решителност, устойчивост в убеждение, в чувства. А в нечист вид - непостоянство. (В ЦАРСТВОТО НА ЖИВАТА ПРИРОДА - 77).
Колкото повече навлизате в тъмните цветове, например тъмносиния, вие усещате тъга, скръб в душата си. (ЖИВА РЕЧ - 105).
МОРАВ ЦВЯТ

Моравият цвят в чист вид произвежда сила на характера, а в нечист вид - малодушие. (В ЦАРСТВОТО НА ЖИВАТА ПРИРОДА - 77).

ВИОЛЕТОВ ЦВЯТ (с оттенък на синьо)
ВЪЗДЕЙСТВИЕ: Сила, благост, смирение, почит. (ВСИМИРОВИЯТУЧИТЕЛ БЕИНСА ДУНО И ВЕЛИКО ТЪРНОВО – І том - 205).
Виолетовият цвят е свързан със силите на Духа. (ЕЗИКЪТ НА ЛЮБОВТА - 333).

Той има отношение към волята на човека. (ЖИВА РЕЧ - 106).
Виолетовия чист цвят дава сила, употребена за висши цели, сила на Духа, а в нечист - пак дава сила, но употребена само за лични облаги. (СВЕЩЕНИ ДУМИ НА УЧИТЕЛЯ – ІІ том - 127).

Виолетовия цвят показва, че трябва да бъдем благодарни и да дадем от себе си не само на подобните си, но и на всички животни, растения, насекоми, на всички живи същества. Към всички да бъдем благородни и справедливи. (ПО ОБРАЗ И ПОДОБИЕ БОЖИЕ - изд. 1998 г. София - 502).
Силата произтича от виолетовата краска. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том·- 221).

Ако не възприема правилно виолетовия цвят, човек постепенно ще почне да губи силата на своята воля. (ЛЪЧИ НА ЖИВОТА - 163).
С виолетовата краска се извърши спасението на человечеството. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО·- І том·- 221).

Към виолетовата краска принадлежи благостта и без тази краска човек не може да бъде благ. (ВСЕМИРОВИЯТ УЧИТЕЛ БЕИНСА ДУНО И ВЕЛИКО Търново - І том·- 221).

Смирението тоже може да се причисли към виолетовата краска. Почитта също. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО·- І том·- 221).

АМЕТИСТОВ ЦВЯТ (с оттенък на червено)
ВЪЗДЕЙСТВИЕ: Смирение, радост, святост. (ВСИМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО·- І том·205).

Аметистовата краска - тя е Духът на благодатта и има по-високи вибрации от виолетовата и е тоже краска на смирението ... Радостта е плод на аметистовата краска. Светостта също принадлежи на същата краска. И когато тази краска преодолее в нас, ще примири петте ни чувства, които сега са в ясно противоречие. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО·- І том - 221).

БЯЛ ЦВЯТ

Как познавате белия цвят? Белият цвят отразява напълно светлината. (ЗАВЕТЪТ НА ЛЮБОВТА·- ІІ том – 53).
Как мислите, белият цвят е съединение на всички цветове. Всичките цветове представят условия да се прояви белият цвят. Белият цвят е отделен от другите цветове. Той не е един резултат. (СМЯНА НА СЪСТОЯНИЯТА·- 218).
Той създава здравословно състояние в човека. Белият цвят носи здраве ... Когато е болен, човек трябва да се облича в бели дрехи. Обаче, ако постоянно носи бели дрехи, в него ще стане обратна реакция ... Човек трябва постоянно да сменя цветовете. (ВЕЛИКОТО И КРАСИВОТО·- 50) 

Щом се докосна до медицината, веднага се обличам с бели дрехи. Белите дрехи не ги хващат болести. Като знаят това, лекарите носят бели престилки, които употребяват като дезинфекционно средство. (ГОЛЯМОТО БЛАГО·- 70).
Белият цвят е здравословен, той е цвят на щедростта ... Щом побелее косата на човека, той започва да раздава. (ЕЗИКЪТ НА ЛЮБОВТА - 253).

Белият цвят казва: трябва да даваш всичко, каквото имаш. (СЪГЛАСУВАНЕ НА МИСЛИТЕ - 379).

Имате единица бял цвят. Аз наричам бял цвят, цвета, който не задържа нищо за себе си. Според мене, ти, като дадеш всичко, което имащ ще имаш белия цвят. Белият цвят винаги показва, че онова, което си имал - дал си го, без да оставиш за себе си нещо. Всичко, каквото имаш - дадеш, то е белият цвят. (ЖИВОТ, СВЕТЛИНА И СИЛА - 192).

Белият цвят означава чистота, при която има интензивен вътрешен живот. (АКОРДИРАНЕ НА ЧОВЕШКАТА ДУША - І том - 260).

Ако искаш вътрешно да работиш тури белия цвят за основа. (АКОРДИРАНЕ НА ЧОВЕШКАТА ДУША - 1 том - 260).
Белият цвят е крайният предел на живота. Зад него е черният цвят. Най-високите върхове са винаги бели. Зад високите върхове изпъква тъмна линия, линия на слизане. (ЗАКОНИ НА ДОБРОТО - 183).

ЧЕРЕН ЦВЯТ

Всяко нещо, което не се осветява, изглежда черно, тъмно. (ДВАТА пътя - 32).
Черният цвят е гъстата материя, дето светлината не може да проникне. (РА3УМНИТЕ СЪЩЕСТВА - 178).

Черният цвят, например, черната пръст означава проявяване на най-малката степен на живот. (ООК - ІІІ г. - 20 беседа - 9).
Черният цвят никак не отразява светлината. (ЗАВЕТЪТ НА ЛЮБОВТА – ІІ том - 53).
Той е цвят на възприемане и на почивка. Който иска да си почине, той трябва да има черен цвят. Затова е създадена нощта. Някой гледа на черния цвят като на зло, като носител на нещастие. Черният цвят има и добра страна. Когато иска да си почине, да приема по-малко впечатления, човек търси нощта. (ЕЗИКЪТ НА ЛЮБОВТА - 253).
Черният цвят съдържа възможности за изгубване на онова, което човек е постигнал. Когато изгуби всичко, което е придобил, човек почернява. Щом почернее, той не може повече да се развива и да върви напред. (ЗАКОНИ НА ДОБРОТО - 187).
Черният цвят предизвиква лоши, отрицателни състояния в човека. (ВЕЛИКОТО И КРАСИВОТО - 50).

Той е символ на алчност. Както алчността събира всичко в себе си, така и черният цвят поглъща всичката светлина. Който събира всичко в себе си, той е черен. От сутрин до вечер, той мисли само за себе си. (НОВО РАЗБИРАНЕ - 50).

Той е в постоянна борба с белия, иска да погълне всичката му енергия, да го управлява. Белият цвят, като се бори с черния, иска да проникне в него, да го контролира ... Черният цвят, като поглъща лъчите на белия цвят, сам се разрушава и става основа на новата култура. (НОВИЯТ ЧОВЕК - 261).

Черните хора, със своите силни чувства, стават основа на културата. Белите хора не харесват черните, но без тях култура не съществува. Без чернозем никакво жито не се ражда. (НОВИЯТ ЧОВЕК - 261).

ХУБАВИ ЦВЕТОВЕ 

Най-хубавите и естествени краски са в дъгата, затова вие наблюдавайте последната, защото там ще намерите петте основни краски. Можете да си набавите даже и призми, та колчем денят е хубав, можете върху бяло ниво да прекарвате дъгата, която по такъв начин ще наблюдавате, изучавате и запомняте, и така ще усвоите и петте основни краски. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО·. I том - 242).
Най-красивите краски ще намерите в растенията. (ДВИГАТЕЛИ В ЖИВОТА - 259).
БЯЛ И ЧЕРЕН ЦВЯТ
Някой път казваме за някои неща, че са безцветни. Как безцветните работи се представят като черни? Тъмните неща са безцветни. Черният цвят откъде иде? … Черният при белия става черен. Когато белият го няма, какъв е той? Казваме: тъмната. Но тъмнотата е при светлината. Когато казваме, че нещо е черно, в ума си имаме белия цвят. Ако нямате белия цвят в ума си, какъв ще бъде черният цвят? Безцветен. (СМЯНА НА СЪСТОЯНИЯТА·- 269).
Черният цвят е закон за правилно вземане, а белият е закон за правилно даване. Белият цвят казва: „Всичко, каквото Бог ми е дал, аз го раздавам. Правете и вие същото.” А черният цвят казва: „Всичко, каквото Бог ми дава, аз го задържам, и вие правете така.” Всичко, което Бог дава за вас, задръжте го, а всичко, което е дал, да го раздадете, раздайте го. Белият цвят говори за щедрост, за изобилие. Във вземането, т. е. в черния цвят човек трябва да бъде по-умен, отколкото в даването, защото във вземането има нещо опасно. (СВЕЩЕНИ ДУМИ НА УЧИТЕЛЯ – ІІ том - 143).
БЯЛ И ЧЕРВЕН ЦВЯТ

Да се вдъхнови човек, това значи, да намери основния тон на живота. - Къде ще го намерите? - Навсякъде. Когато слушате музика, пение или някоя беседа или проповед, трябва да намерите основния тон на живота. Вие не знаете как да го намерите. - Кой е основният тон на живота? - Червеният цвят. Ако не знаете отде извира този тон, не можете да разберете живота. Крайният предел на червения цвят е белият. Ако не разберете червения и белия цвят като крайности, с които Природата си служи, никога не можете да разберете живота. Младост и старост, светлина и тъмнина, бял и червен цвят са крайности, полюси, с които Природата си служи. Като контраст на белия цвят, хората поставят черния, но това е анормално съчетание на цветовете. Правилно е да съчетават белия цвят с червения. Белият цвят е символ на радост, на постигане на нещо. Червеният цвят е животът. Знаем, че животът произвежда радостта. Всичко, което желаете да постигнете, се крие между червения и белия цвят. (ЗАКОНИ НА ДОБРОТО - 186).
ВЪЗДЕЙСТВИЕ НА ЦВЕТОВЕТЕ

Съвременната наука в своите изследвания ни дава известна светлина върху силата на слънчевите лъчи, които те упражняват върху растежа на растенията. Правени са опити, например какво влияние има червеният лъч, портокаленият, зеленият, жълтият, синият, белият и другите цветове върху растенията. (ООК - ІІІ г. - 20 беседа - 9).
Правят опити. Ако върху някои растения огряваме с червения цвят, с портокаловия, със зеления и тъй нататък, при кои цветът расте най-добре. (СМЯНА НА СЪСТОЯНИЯТА - 218).

Вие трябва да се наблюдавате, да проучвате въздействието на разните цветове върху вас. (МОК - ІІІ г. - 9 беседа - 160).

Цветовете са храна за хората. (ЦЕННОТО ИЗ КНИГАТА НА ВЕЛИКИЯ ЖИВОТ - 332).

Всеки един цвят показва какво може да предаде на човека. Да кажем червеният цвят действа възбудително, зеленият - успокоително. Зелените цветове действат на очите органически успокоително, сините цветове действат успокоително на нервната система, на мисълта. Ако мисълта е много разклатена, ти се съмняваш, брожение има, възбуден си, гледай синия цвят. Мисълта ти се успокоява при синия цвят. При зеления цвят, чувствата се успокояват. После, ако вие разбирате червения цвят, можете да образувате една правилна връзка. Ти без червен цвят не може да се проявиш. За да дадеш някому нещо, някой подарък, както трябва, непременно трябва да имаш червен цвят. Той е подбудителна връзка. Ти без червен цвят не може да направиш връзка. Ще дадеш някой подарък, няма да го дадеш както трябва. Хората няма да останат доволни. Ако имаш този червен цвят, ти ще бъдеш доволен. (СМЯНА НА СЪСТОЯНИЯТА - 218).
Всеки цвят има органическо и психическо действие. (В ЦАРСТВОТО НА ЖИВАТА ПРИРОДА - 77).

Ако нямаш хубаво разположение, тури пред себе си синия цвят, той внася в себе си енергия и мир, успокоява. (АКОРДИРАНЕ НА ЧОВЕШКАТА ДУША - І том - 260).

Светлината, която човек възприема от Слънцето, произвежда седем процеса в човека. Но тези процеси се разбират само от разумните хора. Само те знаят, че светлината е съставена от седем различни цвята: червен, портокален, жълт, зелен, син, тъмносин и виолетов. Всеки цвят е свързан с известен род сили в човешкия организъм. (ЕЗИКЪТ НА ЛЮБОВТА - 332).
Всички цветове трябва да си хармонират помежду си. Всеки цвят си има определено място и определено въздействие върху природата и човека. Например, кога може да се даде предимство на зеления цвят? - Дотогава, докато той подкрепя твоите корени, докато дава стабилност на твоя живот, докато те успокоява, той е на мястото си. Но щом се натрупа повече, отколкото трябва, заражда се злото. (ООК - ІІІ г. - 20 беседа – 10).
Еднообразието в нещата предизвиква еднообразие в цветовете. (ВЕЛИКОТО И КРАСИВОТО - 51).

Всеки ден ще изучавате по един цвят от спектъра. Следете кои цветове през кои часове на деня преобладават. (ЖИВА РЕЧ - 105).
Червеният цвят, за пример, действа върху аурата на човека, прави го активен. Портокаловият цвят действа върху личния живот на човека, прави го голям индивидуалист. Жълтият цвят дава простор и успокояване на ума. Колкото повече навлизате в тъмните цветове, например, тъмносиният, вие усещате тъга, скръб в душата си. Светлите цветове - ясносиният, ясножълтият действат успокоително върху нервната система. Синият цвят е среда за духовния живот на човека. Зеленият цвят регулира магнетичните и електричните течения в човешкия организъм. Той е свързан с растенето. Който иска да расте и здрав да бъде, той трябва да се свързва със зеления цвят. Виолетовият цвят има отношение към волята на човека. (ЖИВА РЕЧ·- 105).
Правете опити с различни цветове, да видите какво е влиянието на всеки цвят поотделно. За пример, първия ден наблюдавайте влиянието на червения цвят, втория ден - на портокаловия цвят и т. н. Същевременно, добре е да проследите влиянието на различните цветове през различните часове на деня: сутрин от 4 ÷ 5, около изгрев Слънце; от 7 ÷ 8, след изгрев Слънце; около обяд, от 11 ÷ 12 и след обяд - от 4 ÷ 5 часа. Добре е за тази цел да си служите със стъклена призма. Такава призма, която разлага слънчевите лъчи, съществува и в човешкия мозък. Който е развил в себе си тази призма, той може да се лекува с нея ... Ако мозъчната призма на някой човек не е развита, той може да се лекува със стъклена. Пък и да е развита донякъде, за предпочитане е да се ползва от стъклена призма, защото мозъчната изисква по-голямо напрежение на мозъка, по-голямо концентриране на мисълта. (ЖИВА РЕЧ·- 75).
Ще каже някой, че не обича червения цвят, друг - зеления и т. н. (ПОСОКА НА РАСТЕНЕ -·106).

Който носи червен цвят, той се нуждае от живот. Червеният цвят символизира живота. Като възприеме достатъчно живот в себе си, човек не се стреми вече към червения цвят. (НОВОТО НАЧАЛО·- 286).

Сърцата на всички висши същества на Любовта са свързани с червения цвят, който те изпращат като струя на Земята. Но за да се домогнеш до съществената сила, която се крие зад този цвят, трябва да го превърнеш 7 пъти, т. е. да го дигнеш в 7 по-високи гами. Да кажем, че имате една картина, намазана с червена боя, и вие сте малко натъжен, доближите се до картината и я пипнете. Как мислите, тази червена боя ще ви придаде ли нещо, ще внесе ли във вас някакъв живот? Не. Вие сте още натъжен, затова взимате един трендафил с розов цвят, помирисвате го, искате да си въздействате с него, но той не ви помага. Дохожда най-после един ваш приятел, който ви обича, и ви казва: „Обични приятелю!” Щом чуете тази дума, вашето скръбно състояние веднага се изменя. Думата „обич” има розов цвят, тя веднага внася един нов елемент във вас. Тази дума, като е минала през душата на вашия приятел, произвежда тия висши трептения на червения цвят, вие го възприемате и си въздействате чрез тях. Трябва да кажеш: „обичам ви”, а не „аз ви обичам”. Думата „аз” придава материален характер на Любовта. (МОК - ІІІ г. - 5 беседа - 72).
Червеният цвят прави хората смели. (ПО ОБРАЗ И ПОДОБИЕ БОЖИЕ - изд. 1998 г. София - 502).

Ти искаш да спиш. С кой цвят ще заспиш?... С черния цвят можеш да заспиш. (СМЯНА НА СЪСТОЯНИЯТА -·269).

Ако искаш да забравиш някои неща, трябва да туриш черния цвят. Ако искаш да помниш някои работи, трябва да туриш белия цвят. В бялото нещата се помнят, в черното се забравят, в черното нещата се турят на заден план, предметът е далеч от областта на зрението. Само белият цвят ще ги приближи. Когато искаш в духовно отношение да приближиш някои предмет, ти ще повикаш белия цвят, да ти бъде слуга. (СМЯНА НА СЪСТОЯНИЯТА - 269).
Изучавайте влиянието на цветовете върху очите. (ЖИВА РЕЧ - 75).
Поетът описва едно цвете, защото зад цветето седи нещо разумно. Бялото цвете ни казва: „Бъдете чисти!” Моравото цвете ни казва: „Бъдете силни!” Жълтото цвете ни казва: „Мисли добре, бъди разумен!” Червеното и розовото цвете ни казват: „Употребете любовта!” Човек да има цветя с различни краски в градината си. (АКОРДИРАНЕ НА ЧОВЕШКАТА ДУША - 261).
Ако откъснете един син цвят и го захвърлите, непременно ще изгубите нещо от вярата си. Ако постъпите небрежно с някой жълт цвят, ще изгубите нещо в умствено отношение. Ако смачкате някой червен цвят, животът ви ще се намали. (ДВИГАТЕЛИ В ЖИВОТА - 259).
Добре е в едно тефтерче да си вземете седем копринени конци, които да отговарят на седемте цвята на спектъра и при всяко неразположение да ги поглеждате. Като правите това в продължение на една година, вие ще забележите какво въздействие са оказали тези цветове върху вас. Дали човек съзнава това или не съзнава, обаче Природата лекува с цветовете. Всеки цвят отделно оказва известно въздействие върху човека, но и всички цветове заедно също оказват своето влияние. (ПОСОКА НА РАСТЕНЕ - 106).
Щом изчезнат краските, всяка култура изчезва. (СИЛА И ЖИВОТ - IV серия - 24).

ОБИЧТА И ЦВЕТОВЕТЕ

Вие обичате някого заради червения цвят или розовия цвят в аурата му. Обичате едного заради жълтия цвят, другиго - заради вярата му или за синия му цвят, трети обичате заради силата му или за виолетовия цвят, понеже ви го предава. Та вие обичате другите за това, което могат да ви дадат. И хората ви обичат за това, което можете да им дадете. Когато човек обича някой цвят, той има нужда от него и иска да го носи. (АКОРДИРАНЕ НА ЧОВЕШКАТА ДУША - 261).
МИСЛИТЕ, ДУМИТЕ И ЦВЕТОВЕТЕ

Всички велики идеи, възвишени чувства и дела се проявяват при най-изобилна светлина, не външна, но вътрешна. (В ЦАРСТВОТО НА ЖИВАТА ПРИРОДА - 78).
Всяка мисъл произвежда особен цвят. (В ЦАРСТВОТО НА ЖИВАТА ПРИРОДА - 78).
Има думи, които имат червен цвят, други имат портокален цвят, други имат зелен, жълт, ясносин, тъмносин, виолетов. Думите имат цветове. Ако нямате пари да си купите панделки, намерете думи със съответните цветове. (МИНАЛО, НАСТОЯЩЕ, БЪДЕЩЕ·- 229).
Следете какви цветове произвеждат изговарянето на думите „Любов”, „Мъдрост”, „Истина” и др. Любовта трябва да произведе червен цвят, Мъдростта - жълт цвят, Истината - син. Ако при изговарянето на тия думи пред вас не изпъкнат техните цветове, това показва, че вие сте изгубили първичния език, на който тия думи са били изговаряни. Всяка дума, при изговарянето, на която не се произвежда съответстващ цвят, не е естествена, не е първична дума. В нея е вложен някакъв чужд елемент, от който тя трябва да се освободи ... Всяка дума, всеки цвят трябва да бъде на своето място. Не са ли на мястото си, те не произвеждат нужния ефект. (ЖИВА РЕЧ·- 88).
Имате едно неразположение, кажете си: любов и благост са две сили. После: любов и благост са две условия. Ако състоянието ви не се е изменило още, кажете си: любов и благост са две качества и т. н. ... Правете и други опити с цветовете, а именно: изговаряйте някои думи и следете на кой цвят съответства всяка от тях. Аз ще ви запитам думата „растене” на кой цвят съответства според вас? - На зеления. - Скръб? - На черния. - Знание? - На жълтия. Жълтият цвят съответства на Мъдростта. Този цвят не съществува в Природата, той е само отражение, досега не се е проявил, ние не го знаем. За в бъдеще може да се прояви. Цвят, който се е проявил, има сила в себе си, той е жив, съзнателен цвят. Като влезеш в неговата аура, с него можеш чудеса да правиш. Жълтият и червеният цвят засега са само маски, не са истинските образи. (МОК·- ІІІ г. -·5 беседа - 71).
Как можем да превърнем цветовете от едно по-нисше в едно по-висше състояние? Как можем да превърнем червения цвят? Вие знаете, че думите „живот” и „любов” имат червен цвят. Имате известно неразположение, раздразнени сте, страстите ви в този случай взимат надмощие. Какво трябва да направите, за да измените вашето състояние? Вие изговаряте думата „любов” няколко пъти, за да превърнете тази нисша енергия в по-висша, но не успявате, положението ви не се подобрява. Първата буква, „Л”, е един клин, който цепи, но не може да трансформира. Тогава вземете любовта в трета степен, в нейното състояние на „благост” и я произнесете няколко пъти. Буквата „Б” поглъща излишната енергия във вас, тя е закон на растене. Тази дума ще трансформира състоянието ви. Тъй че, като произнесете няколко пъти думата „любов” и не ви помогне, произнесете думата „благост” и следете как ще ви се отрази ... Любов и благост са две сили ... Питам ви: вярно ли е, че Любовта придава сила на човека? Напротив, Любовта прави силния човек слаб. Виждащ някой човек дигнал ръка да те убива, но като го посети Любовта, той спуща ръката си надолу и този, силният човек, почва да плаче като дете. Следователно в това отношение Любовта не е сила. Тогава, ако кажа, че любов и благост са две качества на човека, мисълта ми права ли е? ... Сама по себе си не е качество. Значи, по-право е да кажем: любов и благост са две сили? Като произнесем това изречение правилно няколко пъти, веднага развиваш своето сърце и своя ум, които действат хармонично в тебе, ти имаш вече сила. Тия две думи служат на човека да събудят силите му. (МОК·- ІІІ г.·5 беседа - 68).
Коя дума съответства на розовия цвят? Кое предизвиква да се яви външно розовият цвят? - Радостта. (МОК – ІІІ г. – 6 беседа - 91).
Какво правят религиозните хора? Те четат Библията, Евангелието, без да разбират дълбокия им смисъл. Те не могат да възприемат цветовете на думите, които четат. Щом не възприемат цветовете [image: image1.jpg]113 CNOBOTO HA YUUTENS

им, думите остават неразбрани. (ВЕЧНОТО БЛАГО - 227).
Поет, в сърцето, на когото гори свещеният огън, ще пише поезии с бял цвят, с цвета на светлината. Защо няма да пише с червен цвят? Защото червеният цвят е на животните. Защо няма да пише със зелен цвят? Защото зеленият цвят символизира материализма. Защо няма да пише с портокален цвят? Защото портокаленият цвят символизира индивидуализма. Защо няма да пише със син цвят? Синият цвят е на Луната; той действа върху въображението. Поетите гледат все нагоре, към небето ... Значи истинският поет трябва да пише с цвета на светлината. (НЕРА3РЕШЕНОТО - 184).

Питаха ме за цвета на търпението. Цветът е черен и светъл: черният е отвън, а светлият - отвътре. Това показва, че сте в нормално състояние, разбирате нещата. Черният цвят означава почивка събиране навътре. Като влезе в черния цвят, човек се прибира в себе си и се приготвя за работа. А като излезе навън, човек започва да работи, да твори. Като казвам, че трябва да бъдем търпеливи, това значи да разбираме свойствата на цветовете или силите, които работят чрез тях. Ако не можеш да примириш черния цвят със светлината, ти не разбираш вътрешния смисъл на живота. Под „черен цвят” разбирам, че отвън няма условия за работа, но отвътре ... Ето защо, когато злото е отвън, а доброто отвътре, ние изучаваме закона на търпението. Това е естественото положение. (АБСОЛЮТНА ИСТИНА - 124).
Краската на Любовта е розова. Краската на висшата Любов е светлосиня. Краската на Божествената Любов е Бялата Светлина. (СВЕЩЕНИ ДУМИ НА УЧИТЕЛЯ - 71).
МУЗИКАТА И ЦВЕТОВЕТЕ
Слушаш един виден цигулар. Той свири повече на струната „сол”. Какво представя „сол”, и той не знае. Това е синият цвят - цвят на вярата. Следователно, не можеш да свириш на струната „сол”, ако нямаш вяра. От „сол” минаваш на „ми” - жълтият цвят. Жълтият цвят представя разумността. Значи, започваш с вярата и свършваш с разумността. Между струните „сол” и „ми” на цигулката стоят струните „ре” и „ла”; „Ре” представя оранжевия цвят - цветът на индивидуализирането. Като свириш на струната „ре”, ти искаш да се индивидуализираш, да придобиеш по-голяма смелост. „Ла” представя тъмносиния цвят ... Като свириш ... ще преплиташ четирите цвята в хармонични съчетания. (ВЕЛИКАТА РАЗУМНОСТ - 191).
Тонът „до”, има червен цвят - цветът на живота ... Тонът „ре” - човешката индивидуалност - оранжев цвят ... Тонът „фа” има зелен цвят - цветът на растенето, на храненето във физическия свят ... Тонът „сол” - ясносин цвят, който означава духовен стремеж в човека. (ЗАКОНЪТ И ЛЮOБОВТА - 217).
Като минаваш през всички тонове на миньорната гама, ти се свързваш с техните цветове. Има смисъл да повтаряш тоновете, ако можеш да разредиш тия цветове да станат по-разредени, по-чисти и светли. Ако цветовете на тоновете се сгъстяват, ти не разбираш смисъла нито на тоновете, нито на думите, започваш да се объркваш, взимаш противоположна посока и казваш: „Не заслужава човек да живее.” (ЗАКОНЪТ И ЛЮБОВТА - 22З).
Много от съвременните музиканти са почти инвалиди, понеже класическата музика не мени техните чувства, а развива честолюбие, тщеславие и ред още други лични чувства, резултат на червен цвят ... Този, който слуша хубаво пение или свирене, трябва да бъде благодарен. В него обаче се заражда амбиция и той да пее. То е резултат на червения цвят. Аз желая, като пеем нашите песни, да внасяме синия цвят. От вас зависи това. По някой път, като ви слушам, виждам червен цвят, зелен, портокален и се яви дисхармония. Тогава пението ви изглежда като че цепите дърва. Щом дойдете на синия цвят, ще почувствате вдъхновение, ще дойде веселието. Окултната музика започва със синия цвят. Затуй, ще се стараете, щото синият и зеленият цвят да бъдат двата преобладающи цвята в музиката. Жълтият цвят много мъчно се възпроизвежда, но по-лесно синият и белият. Синият ще внесе подем, разширение, а белият цвят ще донесе мир ... ще внесе спокойствие и мир, а синият цвят ще внесе разширение, енергия, чистота на ума и сърцето. (ООК –ІІІ г. - 30 лекция - 25).
За оня, който възприема тоновете като цветове, по тях той ще познае какви са били условията, при които българинът е живял, как е мислил, как е разрешавал противоречията и т. н. (ЗАКОНЪТ И ЛЮБОВТА - 220).
МОЛИТВАТА И ЦВЕТОВЕТЕ
Има няколко установления, при които молитвата може да стане. Когато някой се обърне към Бога, за да му се помогне, трябва да махне всичките цветове и да настане мрак, защото само тогава може да се обърне към Бога. Когато вече се обърнем към Бога, обстановката вече трябва да се измени, а именно, трябва да дойде светлина и да благодарим на Бога. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 2З2).
ОБЛЕКЛОТО И ЦВЕТОВЕТЕ
Изкуство е да знаеш как да се обличаш ... Да се облича хубаво, за да поощрява хората към добро, а не да им се харесва ... Каквото е облеклото, такъв е човекът. (ЗАВЕТЪТ НА ЛЮБОВТА –ІІ том - 166).
Като наблюдавам дрехите и цветове те на дрехите, с които съвременните хора се обличат, намирам, че те не допринасят нищо хубаво. (ПРАВЕДНИЯТ -106).
Тези, които обръщат внимание на цвета на облеклото, пак спазват (законите на действието на цветовете), само че те действат повече подсъзнателно. (В ЦАРСТВОТО НА ЖИВАТА ПРИРОДА - 78).

„Ама черните дрехи били модерни.” - Това е човешка мода, но не и мода на Природата. В човешката мода всякога има нещо неестествено. Ако черният цвят трябваше да се предпочита, тогава в Природата трябваше да има само нощ. А сега има нощ и ден. (ДВИГАТЕЛИ В ЖИВОТА - 258).

През деня, когато Слънцето грее, всички същества трябва да бъдат облечени с бели, светли дрехи. Вижте пеперудите, птиците, колко са разноцветни ... Някои хора се обличат със светли, а други - с тъмни дрехи. Белият цвят означава щедрост. Добре е скъперниците да се обличат с бели дрехи, да станат щедри. Анемичният трябва да се облича с червени дрехи. Той трябва да вземе червения цвят от цветята, а не червената боя, с която бояджиите си служат. (ДВИГАТВЛИ В ЖИВОТА - 258).
Когато човек се облича с бели дрехи, цветът на еднообразието, това показва, че той иска да излезе от еднообразието, да го изнесе навън и да придобие разнообразието. Той ще разложи белия цвят в себе си и ще получи седемте различни цвята. (ЛЪЧИ НА ЖИВОТА - 264).
Всеки, който се облича с дрехи, които имат син цвят, това показва, че той се е обезверил, иска да придобие цвета на вярата. Новото в човека се познава по цвета на дрехите, с които е облечен. (ЛЬЧИ НА ЖИВОТА - 264).
Някой път казвате: „Учителят казва да се обличаме с бели дрехи.” Бялото е отвътре. (АКО ГОВОРЯ·- ІІ том - 69).
На някои хора например не е позволено да носят черни дрехи. На други не е позволено да носят червени дрехи. Всеки трябва да знае какви дрехи може да носи ... При сегашното развитие на човечеството, най-добре е хората да се обличат с дрехи, които имат меки, приятни цветове, за да се смекчават чувствата им. Цветовете на дрехите трябва да бъдат такива, че да задоволяват и самия човек. Мнозина носят връзки или дрехи с ярки, неподходящи за тях цветове, които се отразяват вредно върху тяхната нервна система. Носят ли дрехи с такива цветове, от тези хора не могат да излязат нито художници, нито музиканти, нито учени. Религиозните хора се обличат с черни дрехи, но работите им не вървят добре. (ПРАВЕДНИЯТ - 106).
Някои казват: „Какъв цвят трябва да носи човек?” Ако си болен, носи червен цвят. Ако си малодушен, носи портокален цвят. Ако си сиромах, носи зелен цвят. Ако си глупав, носи жълт цвят. Ако си безверник, носи син цвят. Ако си слаб, сила нямаш, носи виолетов цвят. Не че като носиш цвета, ще станеш силен, но все таки цветът ще ти придаде малко сила. (СМЯНА НА СЪСНОЯНИЯТА - 143).

Сега, ако някой от вас носи червен цвят и ви питат защо носиш червен цвят, кажи: „Защото съм болен.” (СМЯНА НА СЪСНОЯНИЯТА - 143).
Щом някой е ленив, да тури дреха с червен цвят. Червеният цвят прави човека активен. (АКОРДИРАНЕ НА ЧОВЕШКАТА ДУША - І том - 260).

Дрехи от син цвят тонират. (АКОРДИРАНЕ НА ЧОВЕШКАТА ДУША - І том - 260).

Черен цвят да носи онзи, който е нервен, а за онзи, който е здрав, бялото е хубаво. (АКОРДИРАНЕ НА ЧОВЕШКАТА ДУША - І ТОМ - 260).
Шапки, чадъри и пр. да не бъдат черни. (АКОРДИРАНЕ НА ЧОВЕШКАТА ДУША - І том - 260).
Който носи черен цвят, става користолюбив. (АКОРДИРАНЕ НА ЧОВЕШКАТА ДУША - І том - 260).
Когато умре някой човек, близките му казват: „Ние ще се почерним вече, няма да носим бели дрехи.” Не, вие можете да носите и бели дрехи, и черни, и червени, и сини - каквито дрехи искате. Грехът не стои в цветните дрехи, но трябва да имате предвид следното: когато отивате при умрял човек, няма да се облечете в бели дрехи, както когато улицата е кална, няма да обуете бели обуща. Значи, всяко нещо изисква своето време, своя сезон. (ДУХЪТ И ПЛЪТТА - 84).
Ако искаш да мислиш добре, носи дрехи с жълт цвят и ще се развиваш умствено. (АКОРДИРАНЕ НА ЧОВЕШКАТА ДУША - І том - 260).

Защо трябва да се критикувате кой как бил облечен? Щом Бог е пратил човека на Земята, Той му е дал свобода да се облича както иска. (ДВИГАТЕЛИ В ЖИВОТА - 258).
В бъдеще ще си направите седем костюма: един за Месечината - за понеделник (зелен), един за Марс - за вторник (червен), един за Меркурий - за сряда (жълт), после за Юпитер - за четвъртък (син), за Венера - за петък (розов), за Сатурн - за събота (виолетов) и за Слънцето - за неделя (портокалов). (АКОРДИРАНЕ НА ЧОВЕШКАТА ДУША - ІІ том - 221).
ДОБРОДЕТЕЛИТЕ И ЦВЕТОВЕТЕ

Доброто е като белия цвят ... Доброто отразява напълно, затова е добро. Злото няма никакво отражение - черно е то. Доброто има свой цвят, милосърдието има свой цвят, правдата има свои цвят. Какви са цветовете на тия добродетели: няма да кажа сега, но те си имат свои цвят. Ако правдата няма свой цвят, тя остава неразбрана. Цветът я прави достъпна за нас. Чрез цвета ние изучаваме нейните качества. (3АВЕТЪТ НА ЛЮБОВТА - II том - 53).

ИЗПОЛЗВАНЕ НА ЦВЕТОВЕТЕ

Ако хората знаеха законите на действието на цветовете, те можеха до известна степен да се възпитават чрез тях. (В ЦАРСТВОТО НА ЖИВАТА ПРИРОДА - 78).
Всеки цвят на светлината има специфичен език ... Който не разбира тия езици, той не може да се ползва от тях, вследствие на което няма никакви постижения. (Е3ИКЪТ НА ЛЮБОВТА - 333).

Ние можем да трансформираме известна енергия, да отстраняваме известни цветове, други да превръщаме и да приемаме само онези цветове, които помагат за развитието ни. (МОК - ІІІ г. - 9 беседа - 159).

Ефектът на цветовете зависи от техните вибрации. Колкото са по-висши вибрациите на даден цвят, толкова и резултатът е по-добър. Правете опити, за да чувствате вибрациите. Когато сте разгневен, когато имате отрицателни мисли, вдълбочете се в себе си, във вашата аура, и ще видите в този пояс около вас широки, червени резки. Тогава казвате: „Колко съм черен!” Човек може да вижда в аурата си трептенията на разните цветове. Висшите трептения, които идват от висшите светове, влизат в аурата ви и създават една приятна гледка, приятна картина, а тия, които идват от нисшите светове, създават нисши настроения и придават тъмен цвят на аурата ви. Когато сте неразположен, трябва да знаете отде иде това неразположение и в кой цвят се намирате. Много пъти вие сте в дисхармония с тия висши, живи цветове. Ако сърцето ви не чувства правилно, вие сте в дисхармония с червения цвят. Ако сте в дисхармония с мислите си, жълтият цвят не може да ви изпрати своите висши трептения. Ако черният ви дроб е разстроен, вие не можете да възприемете трептенията на зеления цвят. Много окултни ученици страдат по тази причина именно че не могат да се хармонират с цветовете. (МОК - ІІІ г. - 5 беседа - 72).
Цветовете предизвикват движение, живот. Те са енергии, които оказват различно влияние върху човека. Човек трябва да мине през всички цветове, през всички тонове на цветната гама. При това, определено е по колко време трябва да прекара във всеки цвят, във всеки тон на гамата. Ако в даден цвят прекара повече от определеното време, в него ще стане известно втръсване. (ВЕЛИКОТО И КРАСИВОТО - 50).
Иска ли да се самовъзпитава, човек трябва да си служи с различните цветове на спектъра. (ПОСОКА НА РАСТЕНЕ - 106).

Може да се изучава възпитателното значение на цветовете, като се култивират в градината цветя с разни краски. Може да се види какво възпитателно влияние оказват червените цветя, сините, тъмносините и пр. Ако хората знаеха законите на действието на цветовете, те можеха до известна степен да се възпитават чрез тях. (В ЦАРСТВОТО НА ЖИВАТА ПРИРОДА - 77).

Когато говорите за Любовта, като носителка на живота, вие обличате думите си с червен цвят. Червеният цвят символизира живота. Но Любовта не носи само живот. Тя носи и растене за човешката душа. Значи тя обхваща и зеления цвят. В Любовта има и разумност, и вярност, и чистота. Затова именно когато говори за Любовта или когато живее в нея, човек ще я прекара през всичките цветове, съответни на нейните качества, и по тях ще познава в коя степен на любовта се намира. Така той ще знае дали неговата любов е червена, жълта, зелена, синя, портокалена или виолетова. Както любовта минава през всички тонове, през всички цветове на гамата, така също мислите, чувствата и постъпките на човека минават през всичките цветове на спектъра ... За да мисли, човек трябва да е минал през всички тонове на цветната гама и да знае как да минава през тях. Всички цветове на човешката мисъл трябва да са събудени! (ВЕЛИКОТО И КРАСИВОТО -51).

Силата на писателя седи в това, какъв цвят произвежда във вътрешния мир на читателя. Онези писатели, които произвеждат у хората по-чисти цветове, наричаме добри. (В ЦАРСТВОТО НА ЖИВАТА ПРИРОДА - 78).

Всеки от вас трябва да създава в себе си ... За тази цел той трябва да има тези основни цветове в себе си. червения, жълтия и синия. Сутрин трябва да започне с червения, на обяд - с жълтия, а вечер - със синия цвят. Това е гамата на физическото поле. Човек, който иска да бъде здрав. със ставането си още от сън трябва да си представи червения цвят. Ще мислиш за чувствата, за всичко онова хубаво и красиво, което дава мир на човека. Това именно е червеният цвят. Ако нямаме хубави мисли, червеният цвят ще създаде у нас онова състояние, в което сега се намираме. Когато не разбират червения цвят, хората се бият. Когато разберат червения цвят, те се примиряват. Когато разберат синя цвят, те прилагат червения и жълтия цвят, т. е. своите мисли и чувства, в реализиране своите стремежи. (ПЪТ НА ЗАЗОРЯВАНЕ· 626).
Като говорим за разумността в живота, имаме пред вид отношението на светлината към живота. Животът е благо, за проявата и развитието, на което са нужни три цвята: червен, жълт и син. Разумността специално произтича от жълтия цвят. Жълтият цвят има отношение към знанието, към опитностите на човека. Червеният цвят не може да се прояви, ако жълтият не му дойде на помощ. Значи, човек не може да оцени благата на живота, докато не е разумен. (ДВИГАТЕЛИ В ЖИВОТА - 110).
Деветте блаженства представят девет метода за възприемане на Божествената светлина, която повдига човешкия ум, сърцето и душата. (ВЕЧНОТО БЛАГО - 227).

ЛЕКУВАНЕ С ЦВЕТОВЕ

Зад всеки цвят седи една разумна сила в Природата. (СВЕЩЕНИ ДУМИ НА УЧИТЕЛЯ - 127).

Разните цветове са свързани с разните състояния на човека. Когато човек е активен, тази активност иде от червения цвят. То е негативната страна на една сила. Червеният цвят е етикет на активността на живота. Ако държиш в ума си червения цвят, ще привлечеш онази сила в Природата, която ще ти придаде активност. Той е средата, през която енергията минава. Ако не държиш тази енергия в ума си, тази жизнена енергия не влиза в човека. Или по някой път, да кажем, се е набрала някоя анормална енергия в тебе, ти си раздразнен. За да премахнеш туй чувство на раздразнение, трябва да държиш в ума си синия цвят, той ще ти даде успокояване. (СМЯНА НА СЪСТОЯНИЯТА - 56).

Дали страдаш от недоимък или от излишък на светлина в организма си, ти си изложен на неправилни прояви - физични или психични. (СИЛИТЕ НА ПРИРОДАТА - 14).
Изобщо, колкото една краска е с по-светъл цвят, толкова има по-голямо и по-добро духовно влияние. Има краски електрически и магнетични. Например, червен, жълт, ясносин и виолетов, биха могли да бъдат електрични, а портокаления, зеленият, тъмносиният - магнетични. Успокоителни цветове са ясносиният, ясно зеленият и ясно жълтият. (АКОРДИРАНЕ НА ЧОВЕШКАТА ДУША - 261).

Ако човек би имал онази положителна наука, да разбира, за пример, от цветовете и тяхното приложение, той би направил чудеса с тях. Ако прекара червения цвят върху умрял човек, той ще го съживи. Ако прекара червения цвят върху един прост човек, той ще стане учен. (ЦЕННОТО И3 КНИГАТА НА ВЕГИКИЯ ЖИВОТ - 331).

Вие можете да се лекувате с цветовете. (МОК - ІІІ г. - 6 беседа - 90).
Човек може да се ползва не само от цветовете на спектъра, но и от неговите светлинни лъчи. (ЖИВА РЕЧ - 76).

Хората могат да се ползват от цветните лъчи за лекуване. За да дойде до известни резултати, човек трябва да прави много опити. Направи ли само един опит, той лесно може да изпадне в съмнение. Когато се лекува, човек трябва да е уверен в метода, който прилага. Само по този начин той може да очаква положителни резултати. (ЖИВА РЕЧ - 79).
Лекуването с цветни лъчи е един от най-евтините. (ЖИВА РЕЧ - 79).
Коя е причината за болестите? - Отсъствието на известен цвят в човека. Ако му липсва червения цвят на Любовта, жълтия цвят на Мъдростта или синия цвят на Истината, той непременно ще боледува. Ето защо, за да не боледувате, трябва да внесете тези цветове, както в организма си, така и в своята психика, т. е. в чувствения и в умствения си живот. (ВЕЧНОТО БЛАГО·- 245).

- Болен съм. - Болестта ти се дължи на недоимък от светлина в организма ти. - Как ще оздравея? - Като приемеш необходимата светлина в себе си. Всяка болест се лекува със светлина: червена, синя, жълта, портокалена, виолетова - според болестта се избира и светлината. (СИЛИТЕ НА ПРИРОДАТА·- 14).

Днес в медицината се употребява лекуване с краски - т. наречената хромотерапия. Обаче, тук важи един окултен закон, че при лекуване умствените краски действат по-силно от физическите. Човек може да се лекува с краски по-добре като си ги представя умствено, отколкото физическите краски. Например, ще облива умствено цялото си тяло или болния орган със сноп лъчи от дадена краска. С мисълта си човек действително създава мисъл-форма със съответната краска и тя действа по-силно, понеже има по-къси вълни. (АКОРДИРАНЕ НА ЧОВЕШКАТА ДУША·- 261).
Добре е за тази цел (разлагане на светлината) да си служите със стъклена призма. Такава призма, която разлага слънчевите лъчи, съществува и в човешкия мозък. Който е развил в себе си тази призма, той може да се лекува с нея ... Ако мозъчната призма на някой човек не е развита, той може да се лекува със стъклена. Пък и да е развита донякъде, за предпочитане е да се ползва от стъклената призма, защото мозъчната изисква по-голямо напрежение на мозъка, по-голяма концентриране на мисълта. Който не разбира законите, при които може да си служи с тази призма, той ще се почувства зле. - Защо? - Защото само в някои мозъчни центрове нахлува повече кръв, а в други - не става никаква промяна. Това нееднакво разпределение на кръв в мозъчните центрове се отразява болезнено върху целия организъм. (ЖИВА РЕЧ - 75).

Много лекари лекуват и подмладяват хората чрез слънчевите лъчи. Ето как може да се лекува човек със слънчевите лъчи. Той трябва да си купи една призма, дълга около половин метър и широка 20 сантиметра, да я тури в стаята си и да концентрира вниманието си на един или друг от слънчевите лъчи според болестта, която има. Ако страда от неврастения, той трябва да насочи погледа си към червената светлина на спектъра. Няма да се минат и 10 деня и той ще се почувствува по-добре. Ако стомахът му е разстроен, той ще изтегли зелените лъчи на светлината. Ако е разстроена нервната му система, той трябва да изтегли сините лъчи на светлината. Колко струва такава една призма? И 1000 лева да струва, поне ще имате един сигурен лекар в дома си.

Вие можете, ако имате пари, да викате и лекари за консулт, като ги питате, какво трябва да правите. Ако сте анемичен, лекарят ще ви каже да пиете железни капки. И това е добро, но за мене желязото може да се замести с червения цвят на светлината. Всички елементи, които лекарите препоръчват на болните, се съдържат в цветовете на спектъра. Значи, цветовете на светлината могат да лекуват всички болести. (ПОСТИЖИМОТО - Ако имате любов).
Ще закачите призмата на светло. Ще отделите необходимия ви цвят, ще изговаряте стихове, съответстващи на този цвят, който ви трябва. Стиховете са от книжката „Заветът на цветните лъчи”. Този метод лекуване с цветове - е евтин, ефикасен и приятен. (СВЕЩЕНИ ДУМИ НА УЧИТЕЛЯ - ІІ том - 127).
Като попадне в червения цвят на живата светлина, човек става активен. Тя е носителка на живота. Докато е под влиянието на тази светлина, той се радва на здраве и живот. Щом светлината го напусне, той започва да боледува и губи силата си. Колкото повече се намалява влиянието на червения цвят в човека, толкова повече се увеличават болестите в него. (ВЕЧНОТО БЛАГО·÷ 226).

Който е болен, да тури кърпа или шал, червен като пламък. (АКОРДИРАНЕ НА ЧОВЕШКАТА ДУША - І том - 260).

Кажеш ли на болния една дума, която съдържа червения цвят, той ще оздравее. (ВЕЧНОТО БЛАГО - 226).

Червената краска означава живот и нека я носи онзи, който е анемичен. (АКОРДИРАНЕ НА ЧОВЕШКАТА ДУША - І том - 260).

Червеният цвят действа на сърцето. (АКОРДИРАНЕ НА ЧОВЕШКАТА ДУША - І том - 260).

Ако сърцето боледува, хармонизирайте се с червените лъчи на светлината, внесете червения цвят в себе си. (СВЕЩЕНИ ДУМИ НА УЧИТЕЛЯ - 127).

Жълтият цвят на светлината оказва влияние върху човешкия ум. Намаляването на този цвят предизвиква тъмнина в ума, неразбиране на нещата и противоречия ... Без жълтия цвят човек не може да бъде умен. Кажеш ли на глупавия дума, която съдържа жълтия цвят, той ще поумнее. (ВЕЧНОТО БЛАГО - 226).

Ако мислите са дисхармонични, трябва жълтия цвят да проникне у вас. (СВЕЩЕНИ ДУМИ НА УЧИТЕЛЯ - 127).

Всеки един цвят показва какво може да предаде на човека. (СМЯНА НА СЪСТОЯНИЯТА - 218).

Червеният цвят действа възбудително. (СМЯНА НА СЪСТОЯНИЯТА - 218).
Зеленият цвят действа успокоително. Зелените цветове действат на очите органически, успокоително ... При зеления цвят, чувствата се успокояват. (СМЯНА НА СЪСТОЯНИЯТА - 218).
Ако черният дроб е разстроен, ще възприемете яснозеления цвят. (СВЕЩЕНИ ДУМИ НА УЧИТЕЛЯ - 127).

Ако мисълта е много разклатена, ти се съмняваш, брожение има, възбуден си, гледай синия цвят. Мисълта ти се успокоява при синия цвят ... Сините цветове действат успокоително на нервната система, на мисълта. (СМЯНА НА СЪСТОЯНИЯТА - 218).

Имате едно неразположение, кажете си: любов и благост са две сили. После: любов и благост са две условия. Ако състоянието ви не се е изменило още: кажете си: любов и благост са две качества. (МОК - ІІІ г. 5 лекция).
Често чувате да се говори, че трябва да живеете добре, да бъдете умни, да вярвате в Бога, но нито животът ви става по-добър, нито разумността ви се увеличава, нито ставате вярващи. - Защо нищо не постигате? - Защото думите, които изговаряте, не съдържат съответните цветове. (ВЕЧНОТО БЛАГО - 226).

Когато страдате от главоболие, очеболие, ревматизъм или друга някаква болест, правете опити с цветните лъчи, да видите как ще се отразят върху организма ви. (ЖИВА РЕЧ - 79).
Човек може да приема тези лъчи от Слънцето. Първоначално той ще си служи със стъклена призма. С помощта на тази призма, човек може да получи слънчевия спектър на стената. Като получи спектъра, той трябва да съсредоточи вниманието си към синия цвят и да се опита да го възприеме в себе си. След това, нека затвори очите си, да види може ли същият цвят да се отпечата в мозъка му. Като прави тези упражнения, той ще може, когато пожелае, да произведе синия, жълтия или кой и да е цвят в мозъка си и да се лекува. Когато правите тези опити, в първо време ще настане в съзнанието ви голяма тъмнина. След известно време, върху мозъка ви, като върху екран, ще блесне малка светлинка, както се зазорява на хоризонта. Тази светлина постепенно ще се увеличава, докато се засили толкова, че може да лекува. Правете тези опити по няколко пъти на ден, докато придобиете резултат. Вие можете да използвате цветните лъчи направо от Слънцето, но трябва да знаете под какъв ъгъл да отправяте погледа си. Започнете ли да гледате направо в Слънцето, вие ще възприемете такива лъчи, които ще ви се отразят вредно. Когато слънчевата светлина е силна, вие трябва да я приемете през клепачите си. Тогава тя става приятна и действа лековито върху човека. Най-лековити са слънчевите лъчи сутрин от 8 до 9 часа. Към обяд лъчите са много силни и не действат добре върху човешкия организъм. (ЖИВА РЕЧ·- 83).
Ранните слънчеви лъчи действат особено добре върху анемични хора. (ЖИВА РЕЧ - 84).
Работете с цветовете, с различните краски, като методи за лекуване и за набавяне на онези енергии, които липсват в организма ви. Всички хора не се нуждаят от един и същ род енергии, затова именно всички не обичат един и същ цвят. Ако нямате предмети, които да ви свързват с различните цветове, работете мислено, като изговаряте такива думи, които ще събудят у вас съответни цветове. За пример, ако кажете думата „син”, веднага си представяте или тъмносин, или ясносин цвят. Първият е цвят на долина, затова ви сваля ниско, в долината на живота. Ясносиният цвят ви напомня небе, височина, затова издига мисълта ви високо, на някой планински връх. Също така и другите цветове произвеждат различни състояния в човешката мисъл. (БОЖЕСТВЕНАТА МИСЪЛ - 205).
Изобщо, добре е човек да отправя сини, жълти или портокалови лъчи към онези органи на тялото си, в които чувства излишна енергия. Понякога на някои места в организма на човека става известно подпушване, което създава анормални състояния. Той трябва да облива тялото си със сини и жълти лъчи на светлината. (ЖИВА РЕЧ - 83).
Когато се разболее, човек постепенно губи червения цвят на лицето си, което показва отсъствие на здраве. (ЛЪЧИ НА ЖИВОТА - 61).
Кажеш ли на болния една дума, която съдържа червения цвят, той ще оздравее. (ВЕЧНОТО БЛАГО - 226).

Ако вашият ум е слаб, ще възприемете сините вибрации на светлината. (ПРОТИВОРЕЧИЯ В ЖИВОТА - 4).

Когато вашата нервна система или когато вашият ум или вашето сърце почнат да обедняват, представяйте си едновременно следните три цвята: розов, жълт и зелен. Като се съединят тия три цвята, правят едно съединение, което предразполага човека да се чувства като самостоятелен индивид. И тогава той казва: „Сега аз мога да направя всичко.” (МОК - ІІІ г. - 6 беседа - 90).

Учете се сами да се лекувате. Който е развил чрезмерна чувствителност в себе си или страда от неврастения, нека използва синия цвят на светлината. Всяка сутрин да прави обливания със сините лъчи на светлината, върху главата, гърдите и стомаха си. (ЖИВА РЕЧ - 83).
Светлите цветове - ясносиният, ясножълтият действат успокоително върху нервната система. (ЖИВА РЕЧ - 106).

Всяка краска на цветята има различно съдържание ... Цветята крият в себе си лечебна сила. Добре е малокръвните да отглеждат червени цветя. Червеният цвят съдържа магнетична сила, която тонира нервната система на човека. Ако някой е обезверен и обезсърчен, да се заеме с отглеждане на сини цветя. Синият цвят ще му предаде излишната си енергия, и вярата му незабелязано ще се усили. (НОВИЯТ ЧОВЕК - 231).
Страхът се лекува само чрез жълтия цвят. (МОК - ІІІ г. - 6 лекция - 90).

Когато страхът се проявява силно в някого, добре е той да възприема портокаловия цвят, като средство за балансиране на силите; с него той може да се лекува. Ако се страхувате вечер, денем гледайте да асимилирате портокаловите лъчи от Слънцето, и тогава страхът ще стане нормален, ще се превърне на благоразумие. (ПРОТИВОРЕЧИЯ В ЖИВОТА·- 4).
Гневът с какво се лекува? - С розовия цвят. Това показва, че тъмночервеният цвят трябва да се превърне в розов или син. Мислете за тия цветове. Тия вибрации ще предизвикат у вас едно успокояване и вие ще почнете да мислите, да разсъждавате. (МОК -·ІІІ г. - 6 лекция - 90).

Когато човек се влюби, започва да мисли. Значи, след розовия цвят иде жълтият. Розовият и жълтият цвят си хармонират. (МОК - ІІІ г. - 6 лекция - 90).
Ако вашият ум е слаб, ще възприемете сините вибрации на светлината. (ПРОТИВОРЕЧИЯ В ЖИВОТА - 4).

Когато лицето или тялото на човека пожълтява, това показва, че умствената му енергия се е отбила от своя път и е слязла на физическия свят. Следователно, умът на човека трябва да зрее, да пожълтява, а не тялото му. Тялото не се нуждае от жълт цвят. (ЖИВА РЕЧ - 88).
Ако гърлото ви боли, вие можете да отправите към него портокаловия цвят. След известно време вие ще почувствате поне малко подобряване. (ЖИВА РЕЧ - 76).
Ето как се лекува кашлицата: веднага пратете в дробовете си светлина. В гърлото пратете портокалените лъчи, после сините, зелените ... По този начин ще се ускори лекуването. (OOK - II г. – 25 беседа - 8).

Розовият и жълтият цвят си хармонират. Когато вие искате да излекувате известен недъг от себе си, прекарайте тия два цвята през ума си и те ще произведат един малък благоприятен резултат. (МОК - ІІІ г. - 6 беседа - 90).

Някои лекари са дошли до лекуване чрез цветовете. (В ЦАРСТВОТО НА ЖИВАТА ПРИРОДА - 78).

И тъй, преди да е заболял още, човек може да се лекува с цветните лъчи. (ЖИВА РЕЧ - 77).
Всеки човек е фабрикант, който изработва в себе си червени или жълти платове. Който върви по мъжка линия, той се нуждае от червени платове. Който върви по женска линия, той се нуждае от жълти платове. Значи, отношенията между хората имат за цел да стане правилна обмяна между стоката, която те изработват ... Онези, които вървят по мъжка линия, изработват в себе си жълтия цвят. Онези, които вървят по женска линия, изработват червения цвят. Когато казваме, че никой не живее за себе си, имаме предвид, че човек не трябва да се задоволява с това, което той сам е изработил. Той непременно трябва да влезе в отношение с онези хора, които изработват цвят, противоположен на неговия. Да остане човек сам в живота си, със своя цвят, това значи да бъде семе, паднало на пътя, между тръните, или на камък ... (ДВИГАТЕЛИ В ЖИВОТА - 119).
ЗАВЕТЪТ НА ЦВЕТНИТЕ ЛЪЧИ НА СВЕТЛИНАТА 

(СПЕЦИАЛНА КНИЖКА ЗА РАБОТА С ЦВЕТНИТЕ ЛЪЧИ)

Речта, която сега ще започна да ви давам, е чистото Слово Божие, предавано, говорено и опитва но от хиляди години. То са стихове от книгата Господня, така систематически извадени и наредени, щото при внимателно и благоговейно прочитане произвеждат всички краски, необходимо нужни за духовното подигане и усъвършенстване в пътя Господен. Аз ще прочета всичко, което Духът е стъкмил за вас, и това, което тук прочета, ще се сформирова и отпечата в особена книжка, която ще ви се раздаде за упражнение ... Всички тези стихове са извадени по ръководството на Христа, затова винаги, когато ги употребявате, Господ ще ви бъде на помощ ... Всичките тия неща са Негови думи и когато започнете да работите с тях, вие ще имате сила, но първо трябва да се очистите от греха. (ВСЕМИРОВИЯТ УЧИТЕЛ БЕИНСА ДУНО И ВЕЛИКО TЪPHOBO - І том - 215, 216).

Христос иска по един много прост начин да употребите тия краски. Да кажем, че някой от вас мрази: той ще прочете тая краска, тия стихове, които ще му доставят Любов. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 218).

Написаните стихове от Библията са лъчите на светлината и нея ние ще я използваме. И ще започнем от ума към тялото си; то е Христовият закон и Духът ще ви каже и открие по-дълбоките работи в живота, които работи не се казват, и ще се дават непосредствено чрез Духа ... Всички да отворим прозореца. на нашата душа, та да може да влезе светлината и я озари. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 219).

И преди да започнете вашите упражнения, питайте се имате ли някакво неразположение и ако имате, употребявайте розовата краска и четете съответстващите стихове. Най-първо трябва да се възстанови вашият мир, защото само тогава ще можете да действате. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 242).

Този метод е метод Христов и като такъв резултатите му ще бъдат прекрасни, при все че повидимо са много прости. (ВСЕМИРОВИЯТ УЧИТЕЛ БЕИНСА ДУНО И ВЕЛИКО ТЪРНОВО - І том - 242).

БЪДЕЩЕ

Аз, ако бях преподавател в някое първоначално училище, за учениците щях да имам всичките краски. Децата да ги гледат хубаво нарисувани. Всичките краски на една дъга, като влизат, да ги гледат. Или бих накарал децата да носят седемтях краски. Да имат по една панделка и всеки ден да ги менят. По една панделка да имат за време на работа. Така щяха да бъдат по-здрави децата. (МИНАЛО, НАСТОЯЩЕ, БЪДЕЩЕ·- 229).

В развитието си човечеството е минало първо през червения цвят, после - през портокаления, сега е в зеления, а след него ще навлезе в ясносиния цвят. Тъй, щото, бъдещият век е век на ясносиния цвят. И най-после човечеството ще завърши своето развитие на Земята в жълтия цвят. Значи, всички съвременни хора са потопени в зеления цвят. И затова, за да измени състоянието си, човек трябва да излезе от този цвят. (ВЛИЗАНЕ - 127).

7. B3VIMAHE - NABAHE

8. NIIOBOB U OBWY

9. MOJAM PbKA

10. TOYHOCT W BNArOOAPHOCT
11. Bb3[ENCTBUSA BbPXY XOPATA
12, BAUAHUA

13. BHYILEHUA

14, Bb3BULLUEHW CbLUECTBA

15. AHIENIATE W XOPATA

16. IOBPOTO

